text:
时间:2018-06-25 17:30:40 来源:景颇人
▲3分钟读懂《反家暴法》景颇语版
Ndai lapran Yinkyang balik Jansi pyada dap ran ni madu gonhkang ai ginra gata Hpukon ninghton Hpa-sa gahtong masha Chyang ngu ai wa majing gata e madu jan Rung jan hpe rot adup nna madu jan Rung jan a myiman bum mang mat ai lai kyang hpe lade nna jep lajang wa ma ai.《Miwa mung nta gata lata du ai hte seng ai tara》 nambat 16 hta masat dodan da ai hta hkan nna Jansi pyada dap ran ni shata 5 pro 4 ya hta dai Chyang wa hpe tara ari jo gumhpro shawa re lam galo ai, shingrai Sakhkung gata shong ningnan lang 《Dinghku manghkang sadi jo laika》shayu dat sai, Shingrai dai laika hta Chyang hpe dai zon re dinghku gata lata du ai tara shut ai n gaja ai laikyang hpe jahkring kau, nrai yang seng ang tara masat dodan ko hkan nna ari jo na ngu shana da sai.
近日,盈江公安局盏西派出所针对辖区普关村委会帕撒村民张某某无故殴打妻子荣某某,导致荣某某脸部淤青的行为.根据《中华人民共和国反家庭暴力法》第十六规定,盏西派出所5月4日对张某某给予告诚处罚,发放了德宏州首例《家庭暴力告诫书》,要求张某某立即停止不法行为,否则公安机关将依法从严从重处理.
Ndai 《Dinghku manghkang tara》hpe lang chyam sa wa ai ko nna rai yang,mungdo ting na rungdap shagu atsang shagu kyet shop ai hte tara dai matsun sa wa ai. Balik dap ni go,dinghku manghkang gaba hpe htang maja ai hte hkan jahkring, ma ni hpe makop, grau nna go hpa rai n chye ai ma ni a ahko ahkang hpe madung datnna makop aihku galo shakut sa wa ai; 1. 110 dap de shok wa ai bungli hpe atsom galo sa wa. Shing rai shok lawa hpe atsom hkap la nna atsom sa jep lajang daru sharin mastun tara ari jo, graunna gogumgaidingla anum ama ni hte seng ai manghkang gaba ni hpe lawan ladan hparan lajang sa wa ai. 2. Nta dinghku manghkang gaba ni hpe hparan gaja sa wa ai. Byin ai manghkang ni hpe mai byin ai daram hku nna manghkang n gaba wa shangun ai sha, gaji kau shangun, shaprai kau shangun, daru sharin mastun maroirai, hparan lai wa sai ni hpe mung bai nhtang sa gawan gatsan re lam galo ma ai. 3.Dinghku manghkang gaba ni hpe go tara ganu hta hkan nna seng ang aitara ari jo di ma ai.
自《反家暴法》施行以来,全州各级各部门积极主动履行义务.公安机关本着预防和制止家庭暴力,保护妇女,儿童人身权利不受侵犯为出发点,积极开展工作:一是规范和强化110接处警工作.处警服务台和处警民警切实履行职责,接受群众对涉及家庭暴力,侵犯老人和妇女儿童权益案件的报警,做到协调有力,处警迅速,救助及时,查处得当;二是做好家庭暴力案件的受理查处.基层派出所坚持教育和告诚相结合的方法,本着不激化矛盾,妥善解决的原则办理案件,对已调处的家庭暴力案件必要时开展回访工作,预防家庭暴力案件的再次发生;三是对家庭暴力手段残忍,情节恶劣,后果严重,涉嫌犯罪的案件,依法追究其刑事责任.
《Duinghku manghkang tara》 hpe shapro lang chyam mat wai ko nnamungdo num hpung ni Sakhkung mungdo gatahtingrep mayan nlo amyu ni a ginra masa ko hkan nna seng ang ai rung dap ni hte matut mahkai rai, tara laika ndai ni hpe grai lawan ai hku dip shapro la nna shabra hko tsun dan rai , manit masum hta lu hti shangut re Sam amyu hte Jinghpo amyu hko shabra laika pa ni hpe ta tut shabra ai hta n-ga, datnuhkan mung shabrarai 《Dehkunggahtet shiga》ko laksan punragalo nna san htai lamang ni galorailahtup lawa hko shabra sa wa ma ai.
《反家暴法》颁布实施以来,州妇联结合德宏边境少数民族地区特点,联合相关部门,通过及时印制并发放“反家暴”相关知识的宣传制品,将“三分钟读懂反家暴法”短片翻译成傣语,景颇语和载瓦语广泛在网络和户外宣传媒体上传播,开展网络学法,有奖答题活动,走进《德宏热线》电台栏目就反家暴知识进行解读,组织开展“践行社会主义核心价值观 性别平等进德宏高校”等一系列活动,切实推进了《反家暴法》的学习宣传和贯彻落实.
▲走进《德宏热线》
▲戏剧《Ta》走进德宏高校
未来,州妇联将继续借助各类宣传平台进一步宣传好《反家暴法》,《云南省家庭暴力人身安全保护令制度实施办法》和《云南省家庭暴力告诫制度实施办法》;进一步加强部门联动,强调各部门职责,切实推进贯彻落实;加强调研,针对德宏实际情况,及时向相关部门提出意见建议;支持和孵化社会组织,通过购买社会组织服务,进一步拓展反家暴的宣传途径和力度;认真做好家暴信访案件的接处工作.
Hpang de Mungdo num hpung ni go seng ang ai shiga dap na shi laika, datnu, dat sumla hkrung re ni ko 《Dinghku manghkang tara 》,《Yinnan mungdo gaba dinghku manghkang tara hte masha a ahko ahkang hpe makop》,《Yinnan mungdo gaba dinghku manghkang sadi jo laika》ni hpe atsom hko shabra sa wa,rung hte rung shada kyit hkai gaja rai seng ang ai tara matsun hte maren atsom hkan galo shatup sa wa, Sakhkung ginra masa hta hkan nna seng ang ai rung dap de hpaji jo laikakabang rai, anhte a hpong shingra masa hpe atsom galo jahkrak satsom mat wa na.
Gale ai:Alat Gun Ong
来源:德宏州公安局德宏州妇联


c: text/html

text:
时间:2018-09-07 15:31:50 来源:德宏团结报
(Shata 9 pro 5 ya na do)
3. Npot ko gawa shaza ai shingtai:Shingtai ndai ni go npot hkan rong nga nna jahku chyup sha nga ai, nau n laja ai go wahpun n lu gaba mat, apu asi ni n gaja mat, laja lana re go npot do yat mat nna, hpang ja- htum e go si mat rai nga ai.
Hkaimu magam hta htang maja na ladat go: Wahpun makau mayan hkan aga htu ginro nna shingtai hpe shara mi ko gahkyin shangun nna, aga li-mi 15-20 daram di sumbum ton ai ko rong nga shangun nna, shingtai byin ai hte aga gata de gano shang ai hpang, galang ta sat samyit kau rai na. Logadat hku sat ai ladat:Asak 1-2 ning du sai shingtai hpe go, gai-manlin (蚧螨灵) tsi jahku 750, koshupau (果树宝) tsi jahku hta hka htam 200 gayau bang nna gat bun yang, asung 95% a lahta de shon lu nga ai.
4. Hkinchyan ren (丽绿刺蛾), Shaning tup tup byin chye ai, madung go hkinchyanren hkalung ai ten hta lap ginsa hkalung n nga ai yong chye sha kau ai.Gindai ginlang sha akrin akro nga to sai.
Htang maja ladat: Dibechong tsi ko hka htam 1000-1500 bang gayau nna, hkinchyanren hkalung ai shaloi gat bun kau yang maja lu ai.
5. Kyi-ma shingtai (蓟马) :Shingtai ndai bo go lap hkinlung hte matsun ni hpe sha shaza nga ai.Shaning shagu na shata 4 ko nna shata 7 shagong de hte shata 9 ko nna shata 12 shagong de lo nga madung ai. Matsun nnan ni hpe sha jahten shaza madung ai majo, auchyu gyenko mung laning mi gade lang matsun tsun re nga yang jahten hkra ai lam grau na-du nga ai.
Htang tsi na ladat: Htap htuk ai hku nna namhpun gat bang, matsun hprut pru wa ai lam ara sha rai shangun na. Dai hta lai nna, ningshung lado hta matsun hprut pru na hpe shingtang kau rai lu jang go, shingtai nau n sa wa nga ai.
6.Mu (木蛾): Shingtai hkalung ndai bo go wahpun lakying wa garan ai shara hkan krau shang rong nga nna, wahpun galu gaba wa na hta wahkya hkra, apu pu asi si na hta mung laja lana rai wa- hkya hkra, grau nna go wahpun ro pyi si mat wa chye ai.
Hkaimu hpaji hku nna htang maja na ladat:Namsi sun gon lajang lam shaja nna, hpri sumri hte shingtai hkalung shangda sai latung hpe achyo sat kau, shing nrai aga hte ahku pat kau ya rai jang, shingtai hkalung hte shangda sai latung ni gata e si rong mat shangun rai na.
Logadat hpaji hku htang maja na ladat:Shingtai no gaji ai shaloi, 90% re Dibechung tsi jahku ko hka htam 500 bang gayau la, shing nrai 2.5% re Shuhkyin gyuji (溴氰菊脂) tsi jahku ko hka htam 2000-3000 gayau bang tim mai ai, shana de ko nna ningsin sin ai shaloi du wahpun makau hkan hpun hte nyi ai hkan gat bun ton jang, shingtai hkalung ni sa pru sha hkrup jang si mat lu nga ai.
1.Honchyubyen chong shingtai : Madung go shata 6 ko nna shata 9 laman hta, hpun hkalung hpe sha madung ai. Shingtai hkalung go aga ntsa na shara 3-5 daram hta wahpun hkalung ahpyi ni hta sha rong nga nna, rong sha jahtum kau nga ai, wahpun ni hpe sha shado kau nna, htoi si mat shangun nga ai.
Htang tsi ladat: Hte- tinglin (特定磷) tsi hpe hpun lakying lashan hkan gat bun ya nna htang maja yang gaja ai, tsi jahku hpe go wahpun lakung hkan arut chya ya rai yang mai ai. 80% re siwuiyin (西维因) tsi ko hka htam 800 shing nrai 20%re myegyuji (灭菊脂) tsi ko hka htam 2000-400 bang nna hpun lakung ko gat bun yang mai ai.
Sakhkung mungdo na auchyu gyenko hkai ai shara hta mu hkrup ai shingtai shingko ni go kan-gyier cha ya (柑橘二叉蚜), tasoiwo (大蓑蛾), kyi-ma shingtai (蓟马) re ni lo madung nga ai, rai yang jahten shaza hkra ai lam nau n laja nga ai.
Auchyu gyenko si na shingtai shingko htang maja na lam go, “Htang maja ai hpe madung, gumhpon nna htang maja”re ladat lang na,auchyu gyenko namsi sun a htingwan jahtuk jahtap, hkai shalat gonhkang ai hpe npot shatai, ladat bo magup lang nna, akyu shon, ningtuk nau n rong, agung hkaimu tsi shadang nyem re tsi ni lang sa wa nhtom, nsi shadang hpe NY/T693-2003auchyu gyenko asi shatang dodan ai hta hko hkra di na. (Bai matut hti ga)

robotstxt: allowed

filter: keep


text:
Myen asuya dap hte Wunpawng Mungdan Shanglawt Hpung KIO lapran, mani August 2 kaw nna Myen-Miwa ga jarit hta bai hkrum ai shiga pru wa ai re.
Lt-Gen Tun Tun Nawng woi ningbaw ai tatmadaw hpyendap dat kasa ni hte KIO ningbaw kaba Dukaba Nban La woi awn ai dat kasa hpung lapran, Miwa ga jarit mare Dali e bawngban ai re lam chye lu ai.
Mani hpawt daw, KIO lahta tsang salang ni Laiza kaw na rawt mat wa ai hpe mu ai lam, Jinghpaw Shiga Dap san sagawn chye lu ai.
Raitim ndai zuphpawng hte shara hpe n lu shateng shi ai re.
July 20 Htai mung Chiang Mai mare kaw galaw ai Myen-KIO zuphpawng hta wuhpawng lahkawng hpyendap shada da hkrum hkat na lam hpe myit hkrum wa sai re.
Dai zuphpawng e KIO maga Ningbaw kaba Nban La woi awn nna Myen maga MPC simsa lam komishin a amu madu hpyendu dingsa Hkin Zaw U woi ai re.
KIO ginjaw gaw 1994 gap hkat jahkring ga sadi lam masa hku nna, Myen hpyendap hte gap hkat bai jahkring lu hkra bawngban sa wa na jin jin re lam hpe Ningbaw kaba Nban La, June 25 Mai Ja Yang pati hpung shang zuphpawng kaba hta mungga tsun wa sai re.


text:
KIA Masat (4) Dap Ba, Namhpaka hte Kuthkai Ginwang kaw March (14) ya jahpawt manap hkying (3:30)Am ten Namhpakka Daju Myen Hpyen Dap HK.L.Y
Author: KNET
Kuthkai ginwang kaw laja lana gasat gala majan byin
Kachin Sub-State Kut Hkai ginwang kata hta Kawng Hka P.T.Ts ni March shata praw kaw na hpyen n-gun lahkawn gahkyin nga ai lam shiga
KIA Masat (12) Hte (27) Dap Dung Ginra Ni Hta Gasat Poi Byin Ai Shiga
‘KIA Masat (3) Dap Ba, Masat (12) Dap Dung ginra, Nam Lim Pa mare na Nawku Jawng kaw shara jahkrat nga ai Myen hpyen
Laiza Muklum Hta Cycle Galau Nna Salang Langai Asak Si Sum Ai Shiga
September (20) ya shana de hkying (7:10)pm aten daram hta Laiza Muklum Wan Sat Dap na Lahpai San Naw gaw Laiza gat makau hku
Woichyai Hpyenyen Dabang Rammma Ni Hte Laiza Buga Ramma Ni Kanawn Mazum Nawku Hpawng Galaw
Woichyai Hpyenyen Dabang kata shanu nga ai ramma ni hte Laiza buga ramma ni a kanawn mazum (fellowship) nawku daw jau hpawng hpe september
Majan A Majaw Jesawn Mare Masha Ni Mung Hkawng Mare De Hpyen Yen Shang Wa Ai Shiga
Manmaw Ginwang, Manje Ninghtawn, Munghkawng mare lahta na Laika Hkyet kaw September (19) ya shani kaw nna majan byin nga ai majaw Jesawn mare
KIA Masat (27) Dap Dung Makawp Maga Ginra Hta Gasat Gala Majan Byin Ai Shiga
KIA Masat (3) Dap Ba, Masat (27) Dap Dung makawp maga ginra hta September (18) ya shani hkying (5:30) kaw nna (5:50) aten laman
Ka-ni Nanghpam Pat Jasan Bungli Hte Seng Nna Bawng Ban Hpawng Galaw Ai Shiga’
Nam Ya mare ka-ni nanghpam pat jasan komiti ningbaw hte Komiti malawm ni September (18) ya shani hta Nam Ya mare kaw nga ai
Myen Hpyen Hpung Ni Miwa La Langai Hpe Adup Zingri Sat Kau Ai Shiga
Kachin Sub State, KIA Masat (36) Dap Dung makawp maga ginra,Kawng Shati mare kaw nga ai Miwa Shin Lau Fa hpe Myen Hpyen Dap
Myen Hpyen Hpung Ni Laknak Kaba Gap Sharu Bun Ai Shiga
KIA Masat (3) Dap Ba, Masat (12) Dap Dung makawp maga ginra, Nam Lim Pa, La Aik Bum kaw nga ai Myen hpyen Dap


text:
Myitkyina-Manmaw lam ntsa, Gang Dau Yang mare a sinna maga, Wunpawng Mungdang Shanglawt Hpyendap KIA uphkang ginra kata hpyen masa shamu shamawt lung wa ai Myen asuya hpyen hpung hpe KIA hpyen hpung ni July praw 7 ya shani bawm hte hkap gasat dat sai re.Gang Dau Yang mare a sinna maga KIA Dap Nawng, Dapdung 253 makawp maga ginra Seng Mai kahtawng maga de shang shamu shamawt lung wa ai Myen hpyendap Hk.L.Y 63 hpyen hpung hpe hkap gasat dat ai re lam, KIA shawnglam shiga lawk kaw nna chye lu ai re.
Bawm hte hkap gasat ai hta Myen hpyen la 2 si nna, 8 hkala hkrum wa sai re lam KIA maga kaw nna chye lu ai.
April shata NLD asuya n’nan lung wa ai ten kaw nna, Myen hpyendap gaw Jinghpaw Mungdaw sinpraw hkran, Myitkyina-Manmaw lam hte Mali Hka lapran KIA dap ni hpe ye jasan kau na majan masing hpang wa ai majaw, dai ginra mayan shani shagu ngu na wuhpung lahkawng dap lapran gasat gala majan byin nga ai lam re


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
Dinghku / Ramma
Ma kaji ni hpe gara hku shalat shapan la na lam, Daw (1) - October 21, 2018
Ngwi pyaw ai dinghku lamang hpe hka madat la nga ai hkungga tsawra ai shiga madat nu wa hpu nau ni, daini na lamang hta, “ Naw kaji nga ai Ma ni hpe gara hku shalat shapan la na ” ngu ai gin lam hte seng nna,...
16 hours 18 min
Dinghku hta ahkyak ai lam. ( 08 October 2018 )
Dinghku hta ahkyak ai lam.
Tsawra hkungga ai Nu wa hpu nau ni, DINGHKU hta ahkyak ai lam langai hpe sum ru yu ga.
Nu wa ni Dinghku hta No. langai ahkyak ai gaw makam masham rai...
2 weeks 6 hours
"Mai kaja ai kang ka ai dinghku kawa langai byin hkra gara hku shakut ra ai lam ( Daw 2 )” ( 23 Sep 2018 )
How to do a good Husband? ( daw 2 )
Hkungga tsawra ai Nuwa hpu nau ni, “mai kaja ai kang ka ai dinghku kawa langai byin hkra gara hku shakut ra ai” ngu ai gin lam a ngam nga ai daw hpe yawng a matu akyu tai u ga, yaw shada...
4 weeks 15 hours
“Mai kaja ai kang ka ai dinghku kawa langai byin hkra gara hku shakut ra ai lam ( Daw 1)” (16 September 2018)
Tsawra hkungga ai Nuwa hpu nau ni, “mai kaja ai kang ka ai dinghku kawa langai byin hkra gara hku shakut ra ai” ngu ai gin lam hte seng nna, yawng a matu machye machyang rai u ga, gam garan ya mayu n’ngai.
Nu ni Wa ni e..mai kaja...
1 month 5 days
Ramma Hte Tsawra Myit, 28 August 2018
Tsaw ra myit ngu ai ga hpe na dat ai hte Ramma ni gaw hprang maja nga ga ai, Myit gum htawn ai, tsaw ra myit gaw masha hpe rim sha lu ai atsam nga ai lam langai re , bai tsaw ra myit ngu ai ga hkaw hpe na dat ai hte an-hte a kanu kawa...
1 month 3 weeks
DINGKHU DE AI A YAW SHADA LAM. 27 AUGUST 2018
Hkungga tsawra ai Nu Wa hpu nau ni, “dinghku de ai a yaw shada ai lam “ ngu ai gin lam hte seng nna, yawng a matu machye machyang rai u ga, gam garan ya dat n’ngai.
Kun dinghku de lit magam hpe gun hpai nga sai...
1 month 3 weeks
Ramma Hte Awng Dang Lam Ramma Hte Maigan Mung
Ramma Hte Awng Dang Lam
Ramma shagu rawt jat galu kaba mayu ai hkrai rai nga ai tatut magam bungli hpe masa lam a majaw galaw ra nga tim ndai hta grau awng danga ai grau kaja ai prat magam hpe hkrak madi shadaw...
2 months 14 hours
Ramma hte Hpaji Lam
Ramma hte Hpaji lam
An-hte Myanmar mung dan a hpaji hkrun lam gaw Chyam dinglik hpaji ladat hku nna.. Myen Mung Shang lawt lu ai kaw na dai ni du hkra rai nga ai. Mung dan up hkang ai ni, Hpaji magam dap hte seng ai lit nga ai...
2 months 1 week
Kanu Kawa ni a lit magam. August 12, 2018
Nu Wa hpu nau ni, “ Kanu Kawa ni a lit magam kaba” ngu ai gin lam the seng nna, machye machyang tai u ga gam garan ya mayu n’ngai.
Nu ni Wa ni e…dinghku a kanu kawa tai sai ngu ai the, dinghku...
2 months 1 week


text:
Laknak hpai Lisu pyitusit hpung bai hpaw jat ai hte seng nna, lawnglam chye lu hkra seng ang ai Lisu amyusha ningbaw ni hpe KIO kawn shaga hkrum nga ai lam chye lu ai.
Lai wa sai bat htum wa de Lisu amyusha ningbaw ni, KIO ginjaw Laiza muklum de du magang nga sai lam, KIO salang ni kawn chye lu ai.
KIA Dapba 2 ginra, Hugawng Pa, Danai maga Lisu pyitusit hpung hpaw wa sai shiga mawng pru nga ten, ya na zawn, Lisu ningbaw ni hpe KIO shaga hkrum ai lam rai nga ai.
Myen asuya hpyendap kawn, n-gun jaw, madi shadaw garum ya ai hte, Jinghpaw mungdaw kata, laknak hpai pyitusit hpyen hpung ni langai hpang langai hpaw wa ai re. Ya hpang jahtum hpaw shabawn dat ai, Lisu pyitusit hpung hte rai yang, yawng wuhpung 5 du sai. Kaga hpung ni gaw, Ah Dang woi awn ai Rawang pyitusit hpung, Lasang Awng Wa pyitusit hpung, Zahkung Ting Ying pyitusit hpung hte Sam Hkyeng pyitusit hpyen hpung ni rai nga ai.
Lai wa sai April shata htum wa de mung, KIO salang ni gaw Sam Hkyeng ningbaw ni hpe pyitusit hte seng nna tinang uphkang ai Miwa ga jarit makau Mai Ja Yang mare e shaga hkrum wa sai re.


text:
时间:2017-11-26 16:30:49 来源:德宏团结报
Ningrim (Dem ai:Nhkum Bok)
Goi yi ye....
Brang a kam maka wa
Sharai n lu zon nan nga
Nu ngai hpe bum ga e shangai
Nu a sak ganoi di mat ai
Ngai mung si na nington e
Tsam mari hkye ton ai re
Dai go pa-ti ningbo ningla
Annu hpe tsirung de sa sa
Tsi rung jahpu hkyem sa ya
Si du wa ko nna hkye hkrang la
Dai zon annu a sak hpe wa
Pati e hkye hkrang ton ya
Ndai lam hpe nu matsun da
Ngai nan matsing sumhting nga
Lahta tang a chyeju rai
Pati hpe dum n ngai
Gawa n lu ai brang-up ngai
Jonglung ten go du mat sai
Ja gumhpro hkum hkra gata
Nu go yon hkrap let nga
Nu myit pu hkrap nga yang
Pati e garum la ang
Pati shingwun gata
Ngai jong lung mat wa
Lahta tsang hpaji chye la
Mungchying magam ngai gun sa
Nguipyo dinghku de sangai
Kun gata zim ra ai
Lahta tang chyeju n dai
Pati hpe malap n mai
Pati a chyeju gaba
Akyu htang n malap na
Ya ngai ding la asat gu
Ngai sha ni magam mahkrun mu
Gram galai magam hta shang sa
N shut nshai shakut nga
Pa-ti a shawang chyeju,
Mungtso myu tso myit ngai shagu


text:
时间:2017-03-02 10:46:36
Xijiro, Lungchon gingwang dvira zhepgon rung bang myang zhep toq gvo, yapyen ung mira lakat.
Yapyen bikat to ung su gi, Lungchon gingwang Chinzi zhen Saqding Gvong dum wa ma Zuntung wa ga su eq Doqshi chui mo myvi ngvut ri ga.
Lai lo be hi gu ma, Doqshi chuimo myvi gi, yvum igvun agang yvang ngon gu sheq, yapyen zang bu zo dap mizho, igvun lanyi eq lanyi tangjo lo nyi be ga. Pyen yin ri lanyi eq lanyi zhe naq duq lo be ga.Haumu lui, Doqshi chuimo myvi gi, yapyen e wun ung ra wo ngvam toq be ga.
Lanyi ma ri gi, Doqshi chuimo myvi gi, gala gai (洋人街) ma, pyenpyu myiwa ngun nyvitsho (700) koi le Zaiwa pimyvi zo zhvang e wui lo mu, Lungchon chin kung Saqding wa yam ma, Zuntung wa yapyen ri ashuq su ri, e kat de byi nvang ra ga.Zuntung wa myit e gi, ngo yapyen ri ashuq gu gi, hai a ra kai, arvat Doqshi chuimo myvi ri ngo ri agang yvang girum wu be.Ngo shinggan ma toq lam lo kun ri, yvum ma nganu ngawa ri lago gon dvo lang byi mizho! ngo ri yvang ri jvezhvu a wo dvau byi, xidam gi, arvat chuimo myvi yvang e pyenpyu, yaqi bve ri e byam bide byi aq ga lui, Zuntung wa myit e gi, xi su za byam de byi ri gi hai mira abo kai ngvu myit yu shut byvam be ga. Zuntung wa gi, Doqshi chuimo myvi pyenpyu e bide byi mizho, bilik byada bve eq lvom zhvup dvui yu byvam bigvo ga !
Zuntung wa eq Doqshi chuimo myvi ri gi, dvira zhepgon rung mai, yapyen ungzo mira mo byi lui, tong mo qo bigvo ga. Dvira zhepgon zau dai le gi:yvum ma kamyvo wui gvilvang, yapyen wuiloq kigvut gvo, yapyen wuiloq gvut su gi, lanyi tong a wang zhang, lanyi gi tong dat wang lo le ga.Dum ngvutzhang, yapyen wuiloq gvut su gi, yvumsing ri dat zo dap yu le. Yapyen xi zo dap be mai gi, agang yvang don wui be ga. Minggvan toq ma pyenpyu yin wo don byu gi zhaq shau ra, wo don le ga bang ri ikui nyvakui za dvau dut byuq la. Haumu lui, invung Zaizo banshoq bang o ri yapyen xigi bishau zang bitung nam shang koi o!Yapyen xigi, myi eq lang gang, mo eq zo gang nvang su chi la ngvut ro! (Gvasu: Muiho Laqpau)


text:
时间:2017-11-26 16:25:22 来源:德宏团结报
Ushat go dungngut kro pru wa ai hkying hkum 24 daram rai jang mai yo hpang sai. Shong nnan e go hkainu shadung hte n-gu shadung hpe shai chying hte shai jo na. 2 ya a hpang ko nna go akyu namshum rong ai bo zhengya silau mai yo sai, ndai bo ushat go hkainu kungkyin 25, lasi pa kungkyin 15, nga shadung kungkyin 7.5, hkaulan tsop kungkyin 1.5, nra shadung kungkyin 1, dowuisu kungkyin 0.175, wuileng yensu kungkyin 0.05, AD3 kungkyin 0.1, jum kungkyin 0.1 di gayau la na. Ushat go ramdo gat jo jang rai sai, ushat nau gat shau jang dungngut hkalung ni hta sha yak ai, nau bai gat shalo kau jang mung chye apa kap mat ai, hka mung asan sha rai nna loi lum lum nga ai jo ra ai.
Dungngut hkalung ni hpe gahtet gatsi shadang loi tso ai hku shagrin ton ya ra ai, gahtet gatsi shadang chyahkring go tso nna chyahkring go bai nyem n mai rai ai. Gahtet gatsi shadon sat(温度计) hpe hkum gahtet gatsi shadon set hte jahko la nna uro ga-ang ko tsat ton na. Gahtet gatsi shadang sharam jo jang dungngut gasha ni gaba lawan nna ana mung nau n chye byin ai, nau shanyem kau shing n rai nau shatso kau jang mung kan mase, namnak lam hte ana htang n-gun yom mat, udi lawan n chye di ai, laja ai rai jang pyi chye si malap mat nga ai. Dai majo 1~3 ya daram re hpe go laman 38~39 a lapran hta sharam ton na, 4~5 ya daram re hpe go laman 36~37 a lapran ko sharam ton na, 6~10 ya daram re hpe go laman 35 ko sharam ton na, 11~20 ya daram re hpe go laman 30~32 a lapran ko sharam ton na, 21~ 35 ya daram re hpe go laman 30 ko sharam ton na. Ulong gata na gahtet gatsi shadang ram n ram go gahtet gatsi shadon set ko sha mung n mai yu ai, la-ma dungngut hkalung ni rau jom majo nga jang go gahtet gatsi shadang nau nyem mat ai majo rai nga ai, hpum apa to nga nna yup nga shajang jang go gahtet gatsi shadang nau tso mat nna byin ai rai jang she gahtet gatsi shadang ram ai ga re.
Dungngut go 35 ya daram gaba jang udi chye di sai, lawan gaba shangun na matu, wanpu htong shachyi ton ya nna ushat lo lo sha shangun ra ai. Gaji gaba n bung ai dungngut ni hpe go wanpu htong shachyi ton ya ai lam mung n bung ai. Ga shadon: 1~ 5 ya daram re hpe go wa(瓦) 60~100 re wanpu hpro shani tup tup htong shacyi ton ya na; 6~10 ya daram re hpe go lani mi hta hkyinghkum 22 daram htong shachyi ton ya na, jan grau htong hkra ai ulong ko go shana hkan htong shachyi ton ya jang rai sai; 11~ 35 ya daram re hpe go lani mi hta wa 40 re wanpu hpro hkying hkum 20 daram htong shachyi ton ya na.
Dungngut hkalung rong ai ulong na bam shadang go lado hta hkan, dungngut gaji gaba hpe yu rai nna sharam ton ya ra ai. 1~ 6 ya daram re hpe go bam shadang 60% ~ 70% a lapran ko sharam ton na, 6 ya a lahta de na hpe go bam shadang 55% ~60% a lapran ko sharam ton na. Gahtet gatsi shadang nau tso nna uhkyi shau, hka nau n lu rai jang go aga hkan shing n rai wanhtung ko hka ru jo bun nna gahtet gatsi shadang shanyem kau ra sai. Dungngut gasha ni gaba wa magang ushat grau sha nna hka mung grau lu lu sai majo, ulong na bam shadang mung grau tso jat wa chye ai, shaloi hkan go ntsa hkalap hku nbung nsa jashon bang ra sai. Nbung nsa san jang she dungngut gasha ni grau gaba lawan ai. Dai dungngut ni a nsa, hkyi hte wanhtung ko wan wut nna byin wa ai yiyangfahtan nsa re ni go dungngut gaba wa na matu grai wa-hkye hkra nga ai, dai majo ulong hpe nong e asan aseng di lajang kau ra ai. Yiyangfahtan nsa nang jang go nbung nsa lawan ladan jashon bang ra ai, shing rai 0.01% re ai gaumungsongya tsi hpe hka hte pau la nhtom, hkying hkum 2 daram bang ton ya nna lu shangun na, dai hpang 5% re ai hpuhtauhtang tsi ntsin bai jo lu na. Dungngut nau rong shalo kau jang ushat atsom n lu hta sha nna gaba yak, udi lawan n chye di, mun hkrat, ushat gashun sha nna gabye sat hkat chye rai ai, dai majo laban bat 3 daram re hpe go hpyinfangmyi 1 mi hta 150~180 daram sha mai rong ai, yi-nam lado hta go ndai hta loi no shayom kau ra ai. (Ya na lang bai matut hti ga) (Gale ai Zinghtung Ma Sam)


text:
Myen asuya hpyen hpung ni gaw, Laiza makau KIA shawnglam dap langai hpe dai hpawt hkying 7 daram kaw nna wa htim gap ai majaw, gasat poi byin nga ai re.
Laiza a sinna-dingdung de Myitkyina-Manmaw lam Nam San Yang hte Ban Dawng Yang lapran KIA Dapdung 18 a shawnglam post kaji hpe dap mying n chye ai Myen hpyen ni wa gap sai. Dai hpang grupyin na laknak kaba ni hte mung gap garum ai gaw aten hkying hkum mi daram re lam chye lu ai.
Ya ten du hkra mung majan byin ai masa naw re lam chye lu ai.
Ndai lam hte seng nna Laiza ginjaw na KIA lit nga Du Kaba Nhpang Naw Bu hpe san yu ai shaloi, “Ban Dawng grupyin kaw e anhte na hpyendap nga ai hpe..shanhte gaw hpa baw ngu na i…lamu ga…dai mawdaw lawu maga anhte nga ai hpe jasan kau mayu ai masa pru ai”, nga ai.
Myen mung kata Slg.jan Awng San Su Chyi woi awn ai NLD mungshawa asuya lung wa ai nhtoi bat mi hta, ndai zawn Myen asuya dap gaw Jinghpaw mungdaw kata KIA dap hpe shang n’nan sa htim gap ai lam re.


text:
时间:2018-05-24 16:02:52 来源:德宏团结报
Shata manga du nna yi-nam shang wa ai ko nna rai wa yang, Lengho ginwang wunli bungli galo mu hte gat yang tek jep gon lajang dap ni go wunli bungli galo mu jep hpung zuphpo la nna, ya galo nga dangam rai nga ai yi-ngam mu, nhprang bum, sau jat shara re ni hta wunli lam hkan jep yu nna, hkrit hpa manghkang rong ai shara hta go, lau lau sharai la shangun rai nna, yi-nam ta hta hpa n hkrum n hkra ai lai lu na matu ama hkam dat sai.
Shata 5 pro 8 ya shani, Lengho ginwang wunli bungli galo mu jep hpung, ginwang asat tara rapdo, Htinchung ko nna Nshon du ai modo lam galo kaman dap Lengho jep lom hpung ni jom zuphpo la ai wunli bungli jep hpung ni go Htinchung ko nna Nshon du ai modo lam gaba Lengho do hta sa jep yu nna, wunli lam n galo du ai hpe atsom tsun shadum sharai la shangun sai.
Gade n na ai hpang, shanhte go Htinchung ko nna Nshon du ai modo lam gaba Lengho modo lam nhku mahka galo ai hte nhprang bum shara, yi-ngam galo shara, sau jat shara, hpaijang mazing ton re shara ni hta wunli lam bai no sa jep yu na hku rai nga ai.


text:
U lang pa Ginwang, Gawk Ngu yang kaw shara jahkat nga ai Myen hpyen hpung ni gaw maw Swi Mare na Salang hka htung gam hpe July (29) ya shani lam madun na matu rim woi mat ai kaw nna July (31) ya shani hta bai dat ya sai lam na chye lu ai.
Salang Hka Htung gam hpe rim woi mat ai gaw Myen hpyen Dap Tatma (88) kata na hpyen hpung ni rai nhtawm Chyam Ka mare kaw shamu shamawt nga ai aten rim woi mat ai rai nna Masum ya na ai hpang she slang hka Htung gam hpe lam shabra Kyasts Mun Kru jaw dat nna bai dat ai re hpe buga masha ni tsun ai.
Myen hpyen Dap kawn Wunprawng Buga ginra de majan baw htim gasat nga ai aten Mung mare masha law law hpe Baw da lahkawng woi ai lam, lam madun shangun na matu rim woi mat ai lam ni lang hte lang nga lai wa sai hte Atsawm bai dat ai lam gaw nau n nga ai re,mung masha n kau ni gaw Myen hpyen Dap rim woi mat ai shani kaw nna shi ga pyi n na lu mat ai re hpe na chye lu ai.


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
October Shata Hta Rosary Hti Ai Lam, ( 02 Oct, 2018 )
October shata hta Rosary hti ai lam
Hkungga tsawra ai shiga madat nu wa hpu nau ni, October shata hta Rosary hti ai lam hte seng nna, wenyi n gun lu la mu ga, yaw shada let gam garan ya dat lu n ngai.
Nu wa hpu nau ni, anhte a nawku hpung gaw, moi moi kawn nna, ndai October shata hpe Rosary hti ai shata ngu, masat da ya sai rai nga ai. Madu a shaning (1878) ning kawn nna, (1903 ) ning laman hta nawku hpung hpe woi awn lai wa ai, 13 ngu na, Wa Sarabyin Great Leo gaw, kahtawlik kun dinghku ni hta, Rosary hti akyu hpyi ra ai lam, (13) lang ngu na, shana shabra laika hta, bang shalawm ndau dat ai hte October shata gaw Rosary hti ai shata ngu, lak san lata tawn da sai re. Dai hte maren October shata (7) ya hpe mung, Rosary poi nhtoi ngu masat da ya sai. Ndai poi byin pru wa ai lam gaw, Madu a shaning (1571) ning October shata (7) ya shani hta, Hkristan ni hte Turakyi ni, Let-pan-to ngu ai, hka lam majan byin wa sai.
Dai ten hta, wa sarabyin a matsun madun ai hte maren, mungkan ting na hpung masha ni yawng, Rosary hti akyu hpyi ai, Hkristan hpyen hpung ni hkum nan mung, shana aten tup, Rosary hti akyu hpyi let, ala maja nga ai majaw, majan hta hkrat sum n gun yawm nga ai hkristan hpyen hpung ni gaw, shanhte hte kachyi mi mung n gun nbung ai Turakyi hpyen hpung ni hpe hkap kasat dang kau lu ma ai lam labau hta mu lu ai. Dai majaw hkristan hpyen hpung ni gaw, Rosary hti nna majan hpe awng dang ai chyeju lu la ma ai lam re.
Rosary a mau hpa atsam hte Hkru-sit majan kaba hpe dang kau lu nna, awng padang ninglaw lu ai, October shata (7) ya shani hpe, Madu a shaning (1566) ning kawn nna, (1572) ning laman hta, up hkang woi awn lai wa ai, nawku hpung a ningbaw wa, Wa Sarabyin Pio gaw, san seng chyoi pra ai Rosary poi hku nna, shaning shagu galaw na matu masat da ya sai lam mung, chye lu ai. Ndai October shata (7) ya hta mung, chyoi pra ai Rosary a hkawm hkam jan poi nhtoi ngu masat let, galaw nga ga ai re. Dai majaw shaning shagu na lak lai ai shata mung rai nga ai. Ndai shata hta sha Chyoi pra ai Rosary a hkawhkam jan, Nu Maria hpe shagrau sha-a ai shata mung rai nga ai.
Karai kasang gaw anhte ra ai, ra gadawn nga ai chyeju ni hpe jaw ya mi ga, Rosary hti shakut ai shata mung rai nga ai. Madu hta yup pyaw ban sa mat wa sai wa Sarabyin Yawhan Pawlu II, shadum lai wa sai lam hta, Rosary hti ai gaw, Madu Yesu hpe madung da ai lam re, Rosary hti ai lam hpe atsawm hkan galaw ai ni gaw, karai kasang a lam hta hkawm sa let, shi a mungga hte asak hkrung ai lam re hpe mung kam sham nga ga ai. Mungsung ga sung ni hpe atsawm sumru yu let, Rosary akyu hpyi ai ni gaw, Hkristan prat hte wenyi hkrun lam hta sung ai de sit sa nga ai lam re nga nna, Wa Sarabyin Yawhan Pawlu II, tsun shadum lai wa sai rai nga ai.
Rosary hti akyu hpyi ga hte, kabu gara shiga ni yawng hta, lachyum sung ai mungga ni rawng nga ai, Nazaret mare kaw Madu Yesu a ma prat hte nga ai aten kaw nna, shara shagu hkawm sa, mungga hkaw tsun ai aten du hkra sumru yu na lam ni hte Madu Yesu a mungsung ga sung ma hkra gaw, karai kasang a hpung shingkang dan hkung na lam rai nga ai. Rosary hti akyu hpyi ai lam gaw, anhte hkristan masha ni a matu n gun rawng ai lak nak langai hte lachyum pru ai lam re hpe mung, wa sarabyin Yawhan Pawlu II hkum nan, atsawm chye madat hkam sha ai majaw, Rosary hti shakut na lam n gun jaw mat wa sai rai nga ai.
Nu wa ni, Wa Sarabyin Yawhan Pawlu II gaw, shi asak naw hkrung nga ai aten hta, Mungkan ngwi pyaw simsa na matu, rosary hti shakut ra ai lam hpe, n gun jaw ai sha n ga, shi hkum nan, Italy mungdan, Wun-pey mare kaba kaw nga ai Chyoi pra ai Rosary a Hkawhkam jan mying ai, akyu hpyi ginra kaw lai wa sai (2003) ning October shata (7) ya shani, mungkan ngwi pyaw simsa u ga matu yaw shada let, rosary hti akyu hpyi ai lam hpe galaw nna, anhte yawng hpe kasi madun n gun jaw, shatsam lai wa sai re. Ndai lam ni gaw, Madu hta ban sa mat wa sai Wa Sarabyin Yawhan Pawlu II hkaw tsun lai mat wa ai mungga ni hta na bai nhtang sumru let, n gun la mayu ai lam rai nga ai.
Hkungga ai nu wa hpu nau ni, Chyoi pra ai Nu Maria gaw, karai kasang hpe kam sham ai hte shi madu karai kasang a mungga hpe madat la nna, shi a asak aprat hpe ap nawng let, mungkan ga hpe hkye hkrang la ai chyeju hpe shalai, shalen ya sai re. Dai hkye hkrang la ai magam lam hpe Madu Yesu hte rau, daini du hkra, gun hpai ya nga ai re. Dai majaw, shi hpe tut nawng chyeju dum shagrau ai lam mung rai nga mali ai re. Chyoi pra ai Maria gaw, Na-um na-sin kaw nna, npawt mara nkap ai karai a kanu rai nga ai majaw, nhkru ai tsa dan hpe dang kau lu nga ai re.
Anhte mung Rosary hti akyu hpyi ai shaloi, nhkru ai tsa dan a agung alau ginshang yaw ai lam ni hpe dang kau lu ga ai hpe myit dum ga. Nu wa hpu nau ni, daini na aten hta masha law law Rosary hti akyu hpyi ai a marang e, Wenyi hkum hkrang akyu chyeju ni hpe ta tut hkam sha lu nga ai re. Shinggyim masha amyu baw sang shagu gaw, rosary hti akyu hpyi ai lai len hte hkau chyap chyalu rai nga masai.
Dai majaw Rosary hti akyu hpyi ai ngu ai, ga hkum hpe na dat ai hte akyu hpyi ga langai ngai, shing nrai, kam sham ai lam lama ma hpe gahtap nna gahti galai rai, tinang hkrai, shing nrai, uhpung uhpawng hte rau akyu hpyi ai lam re hpe chye na nga ga ai re. Shing rai, rosary hti akyu hpyi lai ladat hpe kahtawlik hpung ni sha n ga, Engligan hpung ni, Oxdadous, Islam hte Bukda makam masham hkan ai ni mung, hkan sa galaw nga ai hpe mu lu nga mali ai re.
Raitim, tsun shapraw ai akyu hpyi ga hte kam sham myit maju jung, sum ru, myit aru ai lam ni gaw, shai nga ga ai. Gashadawn, Kahtawlik nawku hpung ni Rosary hti akyu hpyi ai lam hta sumru, myit aru ai kam sham ai lam gaw, Karai Yesu masha sa tai ai, shangai chying hkai wa ai aten kaw nna, Udang ntsa jen noi si hkam ai hpang, bai hkrung rawt wa ai, mungsung ga sung lam ni hpe myit sumru nna, dai hpe kachyi zawn hkrang la galaw ai gaw, tsun shapraw ai akyu hpyi ga hti hkum gade lang rai sai, chye lu na matu, masat galaw da ai rai nga ai law.
Ka lajang ai; Mama Rose Angeline Maran Nang Doi
RVC, Ginjaw Rung, Aung Nan
Myitkyina.


text:
Manang Ni
-
-
CHRISTMAS MAHKAWN BUK 1001 month ago
-
Blog address galai sai lam.3 years ago
-
-
Myanmar Census 2014.3 years ago
-
-
-
-
-
-
-
-
-
-
30 Nov 2008
Chrismas time and christmas tree
Sunday, November 30, 2008 | Laika Ka Ai Shanghtin
Chirstmas Mung Ya Sha Ya Sha Bai Du Wa....Tsawra ai jang mung Num wa mat sai da :)
Mahkawng yaw mahkawng she re :) Masha ni gaw sweetdecember nga na grai nang garu taw ma ai ngai gaw n ta kaw rawng na one man show galaw taw ai, Naw tsamai ai blog manang naw lu na dai na mung blog ka na sweetdecember hpe hkap tau la sai hku re :)
Dum gaw she dum le...Marit mung she marit le...tsang gan nga ai ten hta le....(mahkawng yaw) :) Bu ga De na Bapa hpe dum ai lam she re :)
N malap ai sha wish sa galaw ai nga na manang ni yawng hpe karai kasan shamang ya na re, lagu myit da ai lam ni yawng awng dang mu ga ngu na shanghtin hku na mung myit dum kyuhpyi ya na hku re yaw :)
N Dai zawng rai Christu Shangai wa ai shata hta shara shagu na ni mung chyeju shakawng hpawng ni galaw,myitdum kyuhpyi rai na wo wo di di rai .......Grai dum taw sai...Buga de....
Nang christmas ah lam hpe mi n chye shi na kung ngu ndai video hpe loi shakyen dat ya ai hku re yaw :) wish u all happy days in christmas time.........
Labels: HkumsumHpa
Subscribe to: Post Comments (Atom)


text:
31.Dec.2006,Ten: 7:00pm --9:30pm,,
shara : Bukitbintang,K.D.O malaysiasia,,
K.D.O ningbaw shd Kamli tangbau woi awn let Hpawng hpe hpang wa sai hku re.
Dusa ai Myitsu salang ni gaw:Malaysia mung dan hta e ap nawng nga ai U hpung yawng kaw na ning baw ni shang lawm ai hku re.KBCF,KCF,KNO,KDO,Wunjat unity,
Hpawng hpe ahkyak kaba (3) hku nna bawngban daw dan da lu sai lam chye lu ai.
1. 2007 shaning nnan hta Jinghpaw wunpawng mungshawa yawng hte myit hkrum bawng ban hpawng kaba galaw sa mat wa na lam. Aten hpe miwa shaning galai(gawnyen) hta galaw na lam,
2. K.D.O Malaysia hpe Grau htap htuk ai hku nna (K.R.A)Malaysia hku nna mying shamying let Tsinyam hte seng nna tangdu hkra UN hte tagindun let galaw sa wa na lam.
3. Duwa na shaning nnan kaw nna Ningbaw hte mugun nnan ni hpe shawara latasan(election)galaw na lam.
K.D.O Malaysia hpe hpa majaw mying galai?
Ndai hte seng nna KDO ning baw Kamli hku nna galu galang sang lang dan lai wa sai,Matut nna Du na ra ai Hpawng hta e mung mung shawa yawng chye na hkra sang lang dan mat wa na re lam chye lu ai.
Kachin development organization hku nna Magam bungli ni hpe galaw mat wa ai ten,Yak hkak ai lam ni law law pru ai.Maigan na garum ningtum hpung ni hte,UN de na ni rau ta gin dun sa wa ai ten,Development gabaw hku nna rai jang shan hte n karum ra sai lam tsun ai,Bai nna Development ngu ai gaw Gumhpraw manu mana lu ai ni,(shr)mungdan asuya kawn Masing jahkrat ai baw she re nga ma ai.
Dai re majaw an hte Tsinyam hkrum sha nga ai kachin ni a hkrun lam hte htap htuk ai Kachin refugee hku nna sa wa ga nga nna bawng ban ai lam hpe chye lu ai.( ndai lam hte seng nna du na ten naw matut na)
KBCF a Hpushawng hpuba lamabrang hku nna Hpaji jaw mung ga,Dai ni an hte WP shani Hkristu a tsaw ra myit hte myu a matu ap nawng ga.ngai ndai uhpawng kaw shang lawm nna hpa baw akyu wa lu mai na kun ngu ai (Mayam myit jasat)hku nre sha,Naw kajai kadun nga ai Tinang a myu a matu ngai kade ram ap nawng daw jau na ngu ai (Magam myit)Madu myit hte daw jau ga..ndai lam hpe shatsam lai wa sai.
KCF,Wunjat unity a Myitsu Hpushang hpuba Sara Brang Kaw nna,Ayak ahkak rai, ning re maigan mung dan e ten,n gun atsam,myit nyan shaw let ap nawng shakut nga ai myu sha ning baw ni hpe grai nan shakawn shagrau ai lam tsun sai.
KNO Malaysia a lit hkam Munghkawng brang Kaw nna,Kachin refugee hku nna UN hte tagindun galaw sa wa ai lam gaw htuk sai,Wunpawng jinghpaw mung dan shanglawt sha nlu ding sa Tsin yam gaw nga chyalu sha re,dai majaw ndai hku bawng jahkrup ai lam gaw htuk sai nga tsun sai.
Hpu shawng hpu ba Ngua Deegua lay Hku nna shatsam ai lam gaw an hte a shawng lam a matu gwigwi myit mang hkrum let galaw ga,Ndai kaw member shang nna shim lam hta ahtuhkra na hpe tsang nra ai.Ndai hte seng nna an hte Document ni Prat dep system langlet hpe grai shim ai hku lajang da ai re.nga tsun sai.
SangdongRam hku nna tsun ai gaw Election galaw na hte seng nna gaw nan hte myit su ni hku nna gadai gaw hpa baw hta ning tawn nga ai ngu ai hpe grau chye na re majaw Jahkrup nna an hte hpe mung shana marit shang lawm na ga ai nga tsun sai.
Yawng law malawng gaw masha law law shang lawm let yawng a ra sharawng ai ningbaw magam gun nnan ni hpe san da mugun na lam myit hkrum sai.
ralata poi comission ning baw hpe shd nwt Hkunseng hteLakang dau hkawng,CH.Gumhpan,Labang naw seng,Peter lathun,Hkamung tuja,ndai myit su ni kaw nna woi awn na lam yawng myit hkrum let shatsam sai.
Hpang jahtum hku nna,Hpn.Gumja awng kaw nna Bung li hpe kang ka hkra shakut ga,Hpa galaw tim asan seng rai yawng chye na hkra galaw ga,shachyen ai lam mung galaw ga.Ik(Buk)kaba shagaw hpai,Hpa hte seng ai kun gaw nchye,ning baw wa hpe mung duwa,Lauban wan,sara,Yu yang sra ma zawn sawn ai hkrai..Kadai gaw gara hte seng ai hta lit nga ai lam mung asan sha rai nna shakut ga ngu tsun sai lam ni chye lu ai.
Ndai gaw Malaysia du Wp myusha ni a 2006 na hpang jahtum Hpawng a daw dan ai lam re.


text:
-
POI SHING-RA
Ka ai – Sara Pungga Ja Li
Source; Jinghpaw a hkap la hkan sa shatup la (Pang 1)
Amyu langai mi gaw poi shing-ra lu shajang ai hkrai rai nga ai. Miwa ni gaw gaw nyen, myen ni gaw tajan, Gala gaw dewali, zawn re ai poi ni rai nga ma ai. Raitimung Jinghpaw ni lu ai poi shing-ra gaw shanhte lu ai poi shing-ra hte poi galaw ai ladat ni hta shai nga mali ai. Shanhte a poi shing-ra ni gaw amyu ting, mungdan ting, aten langai mi hta galaw chye ma ai. Jinghpaw ni a poi shing-ra ni gaw Jinghpaw ni yawng galaw ai poi raitim, aten langai mi hta jawm galaw ai lam n nga ai, poi langai mi hpe dinghku langai mi a poi hku sha galaw ai. Manau poi nga yang, dai manau dum ai nta hte sha seng ai, dai mare hte pyi n seng lu nga ai, raitim, dai manau gaw yawng dum ai manau rai nna yawng hte seng ai manau ngu yang mai nga ai. Shing rai nta langai mi a poi gaw amyu ting a manau poi hku lachyum lat la lu nga ai. Dai zawn rai poi shing-ra law law nga ai kaw na kaba dik ai poi shing-ra lahkawng hpe sha tang madun na nngai.
Manau poi
- Manau a mying;-Manau a mying hpe chye lu na matu gaw Jinghpaw ni jaw jau ai nat ni a lam shawng chye na ra nga mali ai. Ninggawn Chyunun gaw nat shangai ai shaloi,
(1) Nat Gam – Sinlap-Mahtum Mahta ni.
(2) Nat Naw – Mu Nu-Matsaw ningtsang mu nat ni.
(3) Nat La – Lashe-Matsaw ningtsang mu nat ni.
(4) Nat Tu – Matsaw ningtsang mu nat ni.
(5) Nat Tang – Jan wa ningsang Tang.
(6) Nat Yaw – Madai-Lamu madai ni.
Nat yan nau ni yawng kru hta na uma hpungdim gaw Yaw rai nga ai. Yaw gaw nat uma re ai majaw nat ni a uma ginjaw daju rai nga ai. Yaw gaw nat ni a ginjaw gindai re ai majaw, mu ni a ginjaw gindai ngu mu dai ngu shamying sai. Mu dai kaw na madai byin wa ang sai. Bai nna jaw jau ai hte seng ai ga mung, nau ai, a hpang e jau ai, hpang e jaw ai, dai majaw madai nau, madai jau, madai jaw ai. Shawng na ga si madai nau ai kaw na manau byin wa ang sai. Hpa majaw nga yang manau shani na joiwa ga hpe madat ai shaloi, ji uma, nat chyau hpa, sinlai yaw, madai law, nga nna joiwa ai. Dai majaw Manau ngu ai gaw Madai nat hpe jaw ai ngu ai sha rai nga ai. Jinghpaw ni kam ai hku rai yang, masha hpe jam jau jaw, masha asak hkrung lam hpe htingbai htingna jaw ai sadan nat ni hta n lawm ai sha, Karai Kasang hpang maga nga nna shinggyim masha ni hpe karum makawp maga ai ni ngu kam ai, mu nat ni gaw shinggyim masha ni a sumri sumdam hpe shangang ya lu ai, matut ya lu ai.
Shaman chyeju jaw lu ai ngu nna kam ai. Hpa majaw nga yang, shanhte gaw Karai Kasang a ali ama ni rai nga ai, kaga nat ni hpe jaw ya ai lam gaw tinang hpe htingbai htingna jam jau n jaw na matu, tsan kau ai lam sha rai nga ai. Shing rai lamu madai Mu nat hpe jaw jau lu ai lam gaw Karai Kasang hpe jaw jau ai hte bung ai hku myit la nga ma ai. Shanhte a myit kata hta mung nat hpe jaw jau ai hku n myit ai sha, Karai Kasang hpe jaw jau ai zawn myit la nna myit lum nga ma ai.
- Manau a Laklai ai Lam;- Langai ngu na laklai shangun ai lam gaw lahta e tsun lai wa sai hte maren, manau ngu ai gaw Madai nat jaw jau ai lam sha gaw rai nga ai. Raitimung kaga nat kahpu kanau ni hpe jaw ai hta nat Yaw uma hpe jaw ai gaw shai nga ai. Shai ai lam langai mi gaw nat Gam rai nga ai sinlap hpe nga law law sat jaw ai, raitim manawt dingsawt hte chying bau n lawm ra ai.
Nat uma rai nga ai Yaw (madai) wa hpe jaw ai shani chyu sha manawt dingsawt hte chying bau lawm ai marang e masha yawng shang lawm ka manawt lu ai rai nna yawng e awng sharawng ai poi tai wa nna poi sa masha law wa ai hte kaga nat jaw poi ni hta grau ah, grau hkik hkam ai poi tai wa sai. Lahkawng ngu na laklai shai ai lam gaw nat uma rai nga ai madai Yaw hpe jaw ai shani kaga nat yawng hpe jaw shalawm ra ai rai nna yawng hta grau kaba ai nat jaw poi tai wa ai. Dai hta grau nna jaw jau ai madang hpe mung grau shatsaw ra nga lu ai. U jaw ga ai wa hpe wa jaw ra ai, wa jaw ga ai wa hpe nga jaw ra ai. Masum ngu na laklai ai lam gaw nat kaga hpe jaw ai shani shinggyim mashanga yawng nga pra a lam hpe labau n htik ai sha, ji nat jaw jau wa ai labau sha htik ai.
Raitim, nat uma Mudai Yaw hpe jaw jau ai shani gaw ji nat labau hte nga yawng nga pra a labau hpe gawn nna dumsa ra ai majaw, dumsa ai aten galu ra mat ai. Kaga nat hpe dumsa yang, hkying hkum kru dumsa ra nga ai. Shing rai kaga nat hpe dumsa lu ai wa hpe hkringwa ngu shamying nna Mu Yaw Madai dumsa lu ai ni hpe jaiwa (joiwa) ngu shamying ai rai nna jaiwa ngu ai gaw Jinghpaw hpaji hta tsaw dik ai rai nga ai. Mali ngu na laklai ai lam gaw kaga nat ni hpe jaw ai shani shinggyim mahku mahkau masa n lawm ra ai. Raitim, nat Yaw hpe jaw ai shani hta gaw shinggyim htunghking ningli rai nga ai mayu dauma kashu kahkri kahpu kanau htunghking masa lawm ai hku jawm hpawng jawm chyawm ai lam lawm nga malu ai. Shing rai manau ngu ai gaw naura pa kaw manawt ai hpe sha ngu ai n rai, shi a lachyum nan Mu hpe nau ai, Madai hpe jaw jau ai lachyum rai nna jaw jau hpang ai lam hpe tsu ai shani kaw nna sinlai dan ai shani du hkra masum ya (sh) manga ya, (sh) matsat ya, dai nhtoi yawng hpe manau nhtoi ngu tsun ai. Raitimung, dai ni na aten hta gaw manawt dingsawt a mying hku sha chye na mat nga ai.
- Manau nau ai tsang amyu myu;- Langai ngu na manau tsang gaw madai yit ai re. Madai yit ai shaloi gaw chying bau shup sheng yawng lawm ai, raitim naura pa de n re ai sha, madai dap kaw minit hkun, sumshi daram sha manawt ai majaw, manau ni hta na kadun htum ai manau rai nga ai. Madai yit ai lam gaw nta htawt, madai htawt ai shaloi hkan madai yit chye ma ai.
Lahkawng ngu na manau tsang gaw shadung jun, shadung baw zawn re ai ni, n-grang nnan nmyi sha ai shaloi hkan lana de mi sha naura pa kaw nau ai. Masum ngu na gaw kinsa madai manau rai nga ai. Kinsa madai manau ngu ai gaw madai nat ra hpe kinsa hte galaw nna nat ra lagaw hpe mung shakum de jun ai, kinsa madai manau gaw nau baw shana hte rai yang masum ya sha nau ai. Mali ngu na gaw laja madai manau rai nga ai. Laja madai manau gaw nau baw shana hte rai yang manga na rai nna, laja madai gaw madai nat ra hpe laja hpun chyen hte galaw ai. Manga ngu na gaw htinghtang manau rai nga ai. Htinghtang manau hpe gaw ndaw de manga ya, nbang de masum ya, yawng matsat ya rai nga ai. Nau baw hte nau dim hpe gaw ndaw de galaw nna nau tung masum ya hpe nbang de galaw nna nta ndaw hte nbang kade nde galaw ai majaw, htinghtang manau ngu ai rai nga ai. Ndai manau gaw grai lu su ai shani sha galaw chye ai rai nna masha yawng n nau lu ai manau rai nga ai.
- Manau langai hte langai na aten ladaw ni;- (1) Manau langai hte langai na aten ladaw ni hpe tsun ga nga yang, kinsa madai lang ai ni gaw law malawng masum ning hta kalang dum ma ai. (sam zing qu yawq ngeq) nga nna tsun ai. (2) Laja madai lang ai nkau mi gaw dum ra ai hta hkan nna manau dum chye ma ai. Ju manau, sut manau, padang manau, jadip hpaw manau, lahta na zawn ra wa ai hta hkan nna dum ma ai. (3) Masha langai mi a prat hta manau kalang sha dum ai mung nga ai. Ga shadawn 1991 ning hta dum ai Mali Nmai walawng na Mahtum ni a manau gaw Mahtum duwa La Raw shi a prat hta shawng na lang dum ai manau rai nga ai.
Dai majaw manau jaiwa ai shaloi (ju shingtung wang, shing-ra nau Gam shang) nga nna manau jaiwa ai. Dai manau gaw Mahtum duwa La Raw a matu shawng na manau re ai majaw, manau a mying hpe Gam nga nna shamying jaiwa ai rai nga ai. Shawng de shi a kawa naw nga yang na manau gaw kawa ni na manau sha rai nga ai. (4) Manau nkau mi gaw manau dum ai hkringhtawng n lu ai raitim, lu sut lu su, nga mu nga mai wa ai rai nna kaga manau hkringhtawng lu ai ni kaw ja hpaga jaw nna shap dum chye ai. Dai zawn re ai manau gaw matut nna sut su ai lam n nga ai rai yang, dai nta gaw shawng de mung n dum yu ai, hpang de mung n dum ai, dai manau gaw manau shingtai sha rai nga ai.
Mangbru poi
Poi lamang kaba ni;-
- Bunghkaw ni;- Bunghkaw ngu ai gaw si nta, mangbru nta hpe sa karum ai kumhpa hpe tsun ai rai nga ai. Raitim si ai wa hpe madung dat jaw sha ai rai nna jaw jahtum, ya ginchyum ngu tsun ai. Dai bunghkaw ngu ai hta shat lit, shat kada, u hkai,wa, nga du hkra lawm nga ai.
(1) Hpu nau bunghkaw;-Hpu nau bunghkaw gaw si ai nta, si ai wa a kahpu kanau ni yawng tinang a hpu nau wa si mat sai majaw, sa jaw jahtum dat ai mung nga ma ai. Naw hkrung nga yang, masha shada hkau chyap ai zawn numla ni mung hkau chyap sana re ai majaw, numla sa garan shakram la ai lam mung rai nga ma ai. Mangbru poi de hpu nau kade du yang kade na hpe alang ta gumhpawn nna dumsa ap ya chye ma ai. Dai hpu nau bunghkaw hte loi bung ai gaw ngam nga ai nta masha ni a bunghkaw rai nga ai. Dai bunghkaw gaw dinghku sutgan, u, wa yam nga garan jaw dat ai mung rai nga ai.
(3) Mayu bunghkaw;-Mayu ni gun sa ai kumhpa gaw mayu bunghkaw rai nna si ai wa tinang a dauma wa hpe sharung kungdawn shakau jaw jahtum dat ai mung rai nga ai. Si ai wa a numla hte sa garan jahka la sai ngu ai lachyum rai nga ai.
(4) Dauma bunghkaw;-Dauma ni yawng tinang a mayu wa si sai majaw, htawm hpang de shi hpe shayi hpu jaw na lam n nga sai rai nna dai ni sa jaw jahtum shalawm dat ai lam rai nga ai.
- Tsu nat a nat ra ni;-Mangbru poi ten hta tsu nat a matu nat ra ni hpe galaw nna jaw jau dat nga ma ai. Dai nat ra ni gaw kaga nat ni a nat ra ni hte n bung ai, nat ra ni yawng a shing-ra maka ni hpe si ai wa hte seng ai hku maka shapraw nna galaw ma ai. Dai nat ra ni hpe jun ai shaloi, hkungga ni hte jun ai zawn bai baw ai shaloi mung hkungga ni hte bai baw ai.
(1) Numjang;-Numjang hpe nta gumgun nat a shara kaw galaw nga ma ai. Numjang hpe hpun pyen hte galaw ai rai nna dai hpun pyen hta shadung maka ni ka da nga ma ai. Raitimung dai maka hpe gaw shadung maka hte nhtan shai ai hku ka da nga ma ai. Shadung maka hpe la hkra hku singgawq ai rai yang, numjang maka hpe lapai hku singgawq nga ma ai. Shadung maka hpe matu shadap nna ka ai rai yang, numjang maka hpe gaw matu shayup kau ai hku ka nga ma ai. Dai numjang gaw tsu nat a matu mangbru poi laman aten tup shanu nga na shara rai nga ai.
(2) Karoi;-Lahkawng ngu na nat ra gaw mangbru nta a ndaw ningchyun ang ang kaw nhkun kaba htu nna lap shatut da ai kawa ni hpe shabawn jung da nga ma ai. Dai kawa nkau mi hpe gaw kawa ndung daw kau ai rai nna nkau mi hpe gaw ndung ngam da nga ai. Ndung daw kau ai kawa gaw si ai wa a matu rai nna ndung shatut ai kawa gaw naw hkrung nga ai ni a matu re nga ma ai. Dai hpe karoi ngu shamying ma ai. Dai kawa wahpang gaw tsu nat hpe sat jaw ai hkungga nga wudang mung shatai nga ma ai. Dai kawa wahpang hte rau hpun pyen ladau pinra mung galaw da ai. Dai kaw tsu nat a matu nat shan hpe mara da ya ai.
(4) Hkinchyang;-Masum ngu na tsu a shara gaw hkinchyang rai nna lup wa kawng kaw galaw da nga ma ai. Dai hkinchyang a ningchyun shing nrai, nta baw gaw lamu de shayawn da nga ma ai. Tsu nat gaw lamu de wa mat na ngu ai lachyum re nga ma ai. Dai hkinchyang a nnang ngu na hpe grai sung hkra htu kawan da chye ma ai. Dai htu kawan da ai nhkun hpe lup hka ngu shamying ai. Htu kawan da ai kata zinlawng hpe gaw tsu nat a shara rai nna shi mung lamu ga madu ai shinggyim masha langai mi rai nga ai majaw, lamu ga masat garan ya dat ai re nga ma ai.
Dai majaw naw hkrung nga ai ni nga pra shanu na, galaw lu galaw sha na lamu ga hte htu di garan kau ai re nga ma ai. Ndai tsu nat a shara masum gaw nta nhku kaw nna nta ndaw, nta ndaw kaw nna lupwa kawng, angwi sha nawt nawt rai, dum nta kaw nna pru hka shangun mat wa ai lam mung rai nga ai. Nat ra hta n lawm ai tsu nat a matu galaw ya ai hking langai mi gaw dawnghkawn rai nga ai. Mangbru poi aten hta mangbru nta a lapai lahkra sumpan noi ai, kawa htau mawng dawnghkawn ni hpe jung da nga ma ai. Dai dawnghkawn gaw kaga siq arung arai ni hte n bung ai sha arawng malaq ai, arawng galaw ai lachyum rawng nga ai.
- Jahpu hkungga ni;-Jahpu hkungga ni hpe numjang jun, karoi jun, dawnghkawn jun ngu nna hkungga langai mi hpe sat mai ai. Lu lawm ai ni gaw langai san san mung sat ma ai. Lupwa kawng de mung lupwa hkyen ngu hkungga langai, hkinchyang gap ngu kaga hkungga langai, lup hka htu ngu hkungga langai sat chye ma ai. Dai hte yawng hpe gumhpawn nna mung sat chye ma ai. Hkungga madung hpe gaw shagyi nga ngu shamying ai. Shagyi nga gaw mangbru poi a hpungdim nga mung rai nga ai. Shagyi nga dumsa ai shaloi, mangbru labau hpe gawn let, dumsa ma ai. Mangbru labau gawn ai shaloi du magam ni gaw labau sanit du hkra gawn nna yu maya ni gaw labau mali du hkra gawn nna dumsa chye ma ai. Shagyi nga ngu shamying ai lam gaw dai nga a matu si ai wa hku nna naw hkrung nga ai ni hpe sali wunli nhtang garan ya ai ngu kam ai. Jinghpaw ni gaw law htam galu kaba ai lam hta shagyi hpe lang chye ma ai. Shing rai shagyi nga ngu shamying ai rai nga ai.
- Manawt dingsawt lam;-(1) Kabung;- Kabung hpe e mangbru poi ten hta shana aten rai jang dai nta a madin hpe shinggrup nna dum nga ma ai. Bau kaji kaba n bung ai masum hpe dum gindawng nna dum nga ma ai. Kabung dum ai shaloi nta madin hpe kalang mi shinggrup yang, manawt maka langai mi bai galai nna dum nga ma ai. Kabung hpe mangbru poi aten n law htum lahkawng na dum ai rai yang, nta madin hpe kalang shinggrup yang manawt maka langai galai ai hku sawn yang, maka grai law nga ai. Manau manawt maka gaw shi jan she nga ai, raitim kabung manawt maka gaw tsa lam mai du nga ai. Dai rai nna Wunpawng sha ni a manawt maka law malawng hpe kabung maka kaw shalawm da nga ai. Kabung maka ni hta na nkau mi gaw siq maka, si ai wa hte seng nna yawn hpa, htum hpa, mat hpa maka rai nga ai. Raitimung, law malawng gaw shinggyim masha nga pra maka, galaw lu galaw sha maka ni rai nga ai.
(2) Ndawng;-Ndawng kahkrang manawt ai gaw manau rai nga ai. Mangbru poi kaw nau ai majaw manau n ngu ai sha, ndawng ngu shamying ai lam rai nga ai. Manawt ai lam, chying bau dum ai lam ni yawng manau hkrai rai nna nau shawng lahkawng rai nhtawm, ri nawng lang da ai sha shai ai. Ndawng hpe manau hkringhtawng lu ai ni si yang, manau hte shagrau dat ai hpe tsun nga ai. Ri nawng langai hpra lang da ai nau shawng yan woi awn ai hpe mu lu nga ai. Dai nri langai mi gaw sut ndawng ngu ai, naw nga ai ni a matu rai nna kaga langai mi gaw katsan ndawng ngu ai, si mat ai wa a matu rai nga ai. Hpang jahtum ndawng sat ai shaloi, sut ndawng hpe nta nhku garap rap sawn de wa da nna katsan ndawng hpe gaw lup de sa kau na rai nga ai.
(3) Num jang, karoi,dawnghkawn baw lamang;- Lahta e tsun ai ni yawng hpe hkungga hte run ai lamang shawng galaw ngut jang run,dawm, baw kau na rai nga ai.
(4) Darawt hpang;-Darawt hpang ngu ai gaw tsu nat hpe nta nhku numjang kaw nna sharawt nhtawm, karoi nhkun yang kaw sa da ai hpe tsun ai. Dai karoi pawt kaw tinang la wa ra ai arung arai lit ni, hkungga ni, baw jinghkum nna dumsa wa a tsu shawawn lam madun ai ga hpe la nga na matu htet da nga ai. Shi hpe numjang kaw nna shayu ai shaloi, nbang lam hku hkum pru, shahpung gumgun sumri hta dau na, magaw lam hku hkum pru, matsaw sumri hta dau na, shahpung shachyang lam hku hkum pru, madaw jahka sumri hta dau na, chyinghkyen hku hku yu nna npu walawng lam hku ndaw yang, karoi nhpang e sa tsap la nga u nga nna dumsa na rai nga lu ai.
(5) Tsu shawawn ai;-Shinggyim wuhpawng rai nga ai mayu dama lam, kahpu kanau lam, si ai wa a hkum tsawp hte seng ai lam, kun dinghku hte seng ai, mang lup ai lam ni mangbru poi hte seng ai magam bungli yawng ngut jang gaw si ai wa/jan a tsu numla hpe sa kau na lamang sha nga masai. Nhku kata na mangbru poi hte seng ai arung arai ni mung yawng run nna shapraw na hte shapraw, jahten na hte jahten kau sai. Tsu nat hpe mung nta ndaw karoi nhkun yang kaw sa tawn kau sai. Tsu nat mung shi la wa ang ai shi a arung arai ni hpe gun na hte gun, dun na hte dun, hpai na hte hpai rai dumsa wa a lam matsun ga galoi tsun pru wa na sha la nga sai.
Shing rai jin jin rai sai nga jang, dumsa wa gaw shawng e mangbru poi ten hta numjang jun ai shara yang, nta magaw lam kaw shi a hpun palawng ni hpe mung, hkrun lam hkawm na hku sumraw shakya kau, nhpye n-ga, bunghkaw ni hkaw shatsawm kau rai nna shi a lata hta lang da ai nri hpe chyinghkyen de galun jung dat ai hte lupdan nhtu hte mana wanhtaw hpe dai nri a dumsa wa shi hpang maga de tawn nhtawm, lagaw hte dahpran da let, tsu nat hpe kaji kawoi ni wa ai lam de matsun madun dat na rai nga ai. Tsu shawawn ai daw hpe garai n tsun yang, dumsa wa lang da ai arai ni a lam hpe shawng tsun ra na ga ai.
Shi lang da ai nri gaw hkrun lam hkawm sa na ngu ai lachyum rai nga ai. Jinghpaw ni gaw dawhkrawng sumdoi ribat ni hpe lam galu hkawm ai shaloi lang ai baw rai nga ai. Wan nhtaw daw gaw mangbru poi kaw shadu sha ai mana shat si wawn ai wanhtaw daw rai nga ai. Dai zawn wanhtaw shalawm ai lam gaw shi shawawn ai tsu nat gaw teng teng si sai, teng sha bru makoi sai ngu ai lachyum sakse madun mayu nga ai. Nhtu ndawng gaw lup dan nhtu rai nga ai, lup mung htu sai.Mayu ni kaw na mung lup hka dan sai. Dai majaw shi tsu nat hpe lam madun shawawn ai lam gaw shingdang shara n nga sai.
Tara shang tsu shawawn ai hpe mung, mangbru labau tsun ai zawn kasi hku nna tsun madun na nngai. Dai majaw masha law malawng chye na ai shara hpe tsun nna lachyum shaleng ga nga yang, mangbru poi gaw Myitkyina ga kaw re ai hku ga shadawn la ga. Dumsa wa a makau kaw mangbru poi nta madu shing nrai, dai mangbru poi galaw ai nta a tsu shawawn lam hpe chye ai salang wa dung nga na rai nga ai.
Mangbru poi sa masha hte nta masha jinghku ni yawng mung ndai aten hta gaw kaga galaw na poi lamang ngut sai majaw, tsu shawawn ga madat na matu yawng zim nga ma ai. Dumsa wa gaw shawng e tsun sai hte maren, nri kaw jum let, nri ri pawt kaw tawn da ai lupdan nhtu hte mana wanhtaw hta da hpran da let, si ai wa a tsu nat mying gang ai hte ngai tsamun ara dang, dumsa dinghkawng majai chyang hkringwa, gaw tsamun nat hpe kaji kawoi wa lam madun sana re ai majaw, nang a arung arai ni yawng hpe yai ai hprai ai n nga hkra hta gun hta lang nna shajin nu, ngai gaw nang hpe n-gup aga dumsa ga hte she matsun na rai nna ndai nri jun da ai kaw na gaw n lai sa wa na nngai ngu shawng tsun let, kaga num she hkum shang, hkum hkawm, ngai dumsa wa tsun ai lagaw lahkam hkindawt numshe n shut ai sha sa nna ngai tsun ai daru, dabang saqra, mahkrai ni hpe hkum hprai, shaloi ningji ningwoi nga ai de hkrang na re.
Shawng nnan e nang a matu galaw da ai lupding lupwa na hkinchyang, ningnaw gawq chyawng ni hpe sa la shayan mat wa u, ngam nga ai nta masha ni a gawq kan num la hpe manang hku hkum woi, nai mam sut, u sut, wa sut ni hpe hkum shalawm mat wa, shing rai sumpra bum mawdaw lam hkan mat wa u, Nbawn lup ga du wa na sindai, Wadu Nawng Nang ga e pru wa sit, Alam ga hku sharaw kahtawng chyingma prang hku Tang Hpre mare lai mat wa nna Sumpra bum lam a hkra maga de num she mat wa u. Dai kaw Mali hka hpe gwi htau daru kaw rap u, Aye yang du mat wa u, Njang Yang e pru, Summa tu ga du, Lai kum ga hku zai ru ga lai, Dau mang yang e pru, dai kaw na Dinggram ga hku Jawa hka rap, Hkaram Pungga hkran lung, shat hka kaw hka shin, shat sha, hpun palawng galai nu, ndai shara kaw du jang gaw lam chye ai nta madu wa n tsun lawm ra sai. Dumsa wa shi a lit rai nna Jinghpaw ni yawng hpe matsun ai tsu wawn masa lam hku dumsa na rai nga ai.
Shat hka hpe gaw ninghpraw hka ngu nna mung shamying na rai nga ai. Dai shat hka hkahku kaw shat bum ngu ai nga ai, lawu de yu wa sai ni gaw dai shat bum kaw shawawn bang ai. Dai bum hpe dahpran bum ngu nna mung nkau mi tsun ma ai. Lachyum gaw dai bum kaw dahpran nna lamu de lung na hku rai nga ai. Tsu shawawn ai hte seng nna anhte yu maya masha a matu grai shuk shanut dum ai lam ni nga ai. Buga nkau mi tsu shawawn ai hpe mangbru poi a lamang jahtum hku galaw nna tsu ga kaw shawawn bang da nhtawm, hpang shaning she jan ga sa ai lam ni galaw ma ai.
Hpang shaning hpe jan ga sa ai gaw nat jaw sha ai, manau dum ai zawn re ai lamang hta dumsa shalawm kau ai hku rai sam ang ai. Dai zawn rai jan ga sa ai hpe gyiktawq ngu tsun ai. Shara nkau mi hta dai tsu shawawn ai shana de nan hka shin shangun, hpun palawng galai, shat sha la nna gaw dumsa wa n lu hkan sai, naw hkrung nga ai ni n mai sa shi ai shara de dumsa ga hte matsun ai sha galaw dat nga ai. Mangbru poi hpang ai shaloi nan mang jasu dumsa ai shaloi, ningshu malu, ningsha malu pra ni nang hpe tsamun moi nu, zumhkum mangbru nna tsamun lamyi yum, zumhkun lamang htum yang nang hpe jan hkaw de sa, shata hkaw de da na nga ma ai, nga nna dumsa ai hpe madat yang, mungkan ga kaw n re ai sha, kaga mungkan de sa na lam gaw yaw shada nga ai.
Dai ninghpraw hka kaw hka shin, hpun palawng galai ai hte gaw ji majing rai, nat majing tai, yu magang kabrim, mada magang kabrim mat sindai nga ai, shagun dat ai shat mung dai shara kaw sha shangun nga ai. Shat sha ai mung hpang jahtum rai sai lam tsun ai, hpang de gaw shat sha n ra sai, dai ninghpraw hka gaw mungkan ga hte sumsing lamu lapran na hka shatai nga ai. Hka a wawra hkran gaw garai n si ai ni kadai mung n du, n lai mai ai, dai kaw nna lung mat wa yang, lam numshe jahku nga ai lam matsun ai, shi ngu na numshe kaw shang shangun ai. Dai shara kaw wa la shingtai gale ai shara nga ai, dai shara gaw sumsing lam de lung ging n lung ging, hkap jep ai shara gate rai nga ai. Shingtai kaba langai mi nda ban rai lam kaw pat taw nga ai, shi a hkum hpe kun di dat yu, num di dat yu, kren rai jen wa yu rai nga ai.
Dumsa wa gaw tsu nat hpe kren rai jen nna nem mat wa ai shaloi, shingtawt lai shangun nga ai. Lama wa mungkan ga nga yang, mara galaw hka kap nna lamu de lung n ging ai tsu nat rai yang, shi gumhtawn ai shaloi shingtai gaw num rai tsaw wa nna adawt galau dat dat rai, galoi mung lu lai sa na n rai, dai shara kaw nna ngarai mung de yawng mat wa na sha ang ai. Raitimung dumsa wa gaw dai kaw n lu lai ai lam hpe n tsun ai, lu lai ai hku sha tsun ai, raitim n lu lai nna ngarai mung du ai grai nga ang ai. Lama lu lai mat wa ai rai yang mare du sai, mare kaw gaw nta ni law law lam makau kaw nga shajang ai, nta jahku lai kau da nna shi ngu na nta hta jashawn ai. Dai nta kaw gaw ji woi ji wa ni yawng nga ai. Dai mare gaw shinggyim masha sa tai nna bai wa ai numla ni nga ai mare rai nga ai. Raitim sumsing lamu kata e gaw rai sai, kaga lamu madai ni, mu nat ni nga ai mare law law mung dai kaw rai sai.
Karai Kasang shi nan up hkang ai mare mung rai nga ai. Yuda makam masham hta Abraham nga nga lu ai ngu tsun ai. Ahbraham gaw masha tai yu sai wa rai nga ai. Nkau mi jahku numshe ngu ai gaw mungkan ga kaw re ai nga ma ai. Yuda chyum laika ni hta Yaw Dan hka wawra hkran ngu ai gaw sumsing lamu hpe mung tsun ang ai. Hka nan mung ngu ai mung Karai Kasang a mungdan hpe mung tsun chye ai. Dai zawn re ai ga shabung ni rai nga ai. Ya gaw numla tsu nat hpe lamu de bai shawawn ai lam gaw ngut sai. Raitim, dai numla gaw kanang na pru ai rai ta? san mayu ai lam nga na rai nga ai. Npawt e Karai Kasang gaw masha hpe hpan ai shaloi, tsang hte tsang shabyin ai ngu tsun saga ai. Shawng npwt e asak ngu ai, dai asak hpe nsa summwi zawn re ai ngu tsun ai.
Dai hpang Chyi Nma, Pri Npra, Rip Sumwawp, Hkrip Sumhkrawp, Dum Sumwan, Ninggawn Chyunun, Hpunggam Woishun, ndai Ninggawn Chyanun hte Hpunggam Woishun yan gaw hkrang hte wenyi kayau ai yan rai nna hkrang kata nat hte hkum hkrang lu ai masha, dusat hpe shangai nga ma ai. Dai hta na masha gaw wenyi numla hta hkum shan hkum hkrang dagraw ai rai nga ai.
Dai majaw hkum hkrang si jang, wenyi numla gaw myi na shi a n-pawt nhpang Karai Kasang maga Karai a buga de bai wa mat ai lam rai nga ai. Jinghpaw ga gaw mu lu ai maza hpe hka hte shatsai ai hpe kashin ai ngu tsun ai hte maren, n mu lu ai maza n hpru n mai, n kaja ai hpe hka hte jasan ai hpe lapri ai ngu tsun nga ai. Ndai shara kaw mangbru poi galaw ai nta, shat gawk dawdap, di sumlaq, ban hka wan, nhtu n-ga, nta masha, hkinjawng dumsa gainu gaihpang, hpajau hpala, jinghku ni yawng mung siq lam, yawn lam lamang jum sai hte dai n ra sharawng hpa lam hta asung jashawn jai lang sai arung arai yawng hpe jasan jaseng la ra mat sai. Dai majaw tsu nat hte shi a rai ni yawng hpe lupwa de sa kau dat ai hte nta lapri ai lam galaw nga ma ai. Nta lapri ai hpe mung dumsa wa nan dumsa ga hte kawa dumlawng kaba kaw hka jahpring lang nna shagaq dingwum hte shawng e tsun lai wa sai masha shara, arung arai yawng hpe lamat bun nna dumsa ai rai nga ai.
- Lalaw ai;- Lalaw ai gaw naw hkrung nga ai ni a numla n hkum mat ai hpe bai shaga jahkum ai hpe tsun nga ai. Mangbru poi galaw ai nta gaw masha si ai nan mung numla dam hpa rai nga ai. Tinang kanu kawa n ja n hpra re ai n nga mat ai, bai nna mangbru poi galaw ai shaloi gaw masha baw amyu myu hkum ai, sanat mahku, masha hkrap nsen, garu kachyi rai nga ai. Masha sha nrai, nat law law mung du hpawng chye ai, shan sat sangau shamawng sai majaw, n kaja ai nat matse, hpyi lamum, saqwa saqdan nat hkrai rai na rai nga ai. Dai majaw mangbru poi tsep kawp ngut jang gaw nta masha ni a numla ni, hkinjawng dumsa poi lamang jum ai ni a numla ni hpe mung shaga nna tinang a hkum gawng hkum hkrang de yawng bai gumbawn na matu, numla shaga lalaw ai rai nga ai.
May 11, 2015 / KNET / 0
Categories: Htunghking, Laksan, Uncategorized
KIA Masat (12) Dap Dung Ginra Hta Matut Manoi Gasat Poi Byin Nga CHYURUM WUNPAWNG JINGHPAW AMYU SHA NI A SHACHYEN SHAGA/ GANAWN MAZUM AI LAM
Recent Posts
- 12th lang na KBC La sharin hpawng kaw na wa ai Mungmau ginwang Kawa La ni hpe Myen Hpyen Dap ni rim da
- Dum Hpawng Kadit mayan kaw gasat gala majan byin
- Myen hpyen hpung ni mare masha ni a Nga, Dumsu sat sha kau ya
- 12th lang na KBC Kawa La sharin hpawng ngut sai
- KIA hte Myen hpyen hpung ni laja lana gasat gala majan byin
- Ja htu sha ai Mung masha ni hpe myen hpyen ni yen shangun
- Myen hpyen ni Hka Pra Yang mare hta Helicopter (2) hte sa gap
- P.T.Ts hpyen hpung ni Mung mare masha ni a lamu ga hpe madu la nga
- Hkap Tau La Ga Ai
- Kuthkai ginwang kaw laja lana gasat gala majan byin


text:
时间:2016-11-17 15:55:08 来源:德宏团结报
Ndai Lu Chun re ni Gyuchin gat mare Tajai gahtong nnan mu go maden kaman dap ko sat lawat tsun yan dan ai madat mara la nga ma ai re.
Jinghpo myu sha ni a ya yang na galo lu galo sha nga sat nga sa lakung lama gara hku re? Matsan ruyak ai npot nhpang gara ko re? Htom hpang de ganing di garum madi shado sa wa na? nga ai manghkang lit ni gun lang nna, Shata 10 nhtoi 19 ya shani,Changkyang sansha hpaga wunhpom satut hpung lauban gaba, pati hpung mu madu Lu Chun masha hpung woi nna Yinkyang Gyuchin gat mare ko wa du nhtom, dai shara na nlo amyu sha ni a matsan shatong madi shado muhtam lam wa jep dup hkom ma ai.
Mungdo pati rapdo mu madu tau Ho Ru Li hkan jep dup shingnan lom hkom u ai.


text:
2. Shani shagu hkum manit 30 ko nna 60 shalik shakyang.
3. Htang rong rai lu hpa hpe koi gam, gahtet n-gun tso ai sha hpa sharam sha.
4. Ganu tai nga ai ni tinang a gasha hpe grit htum shata 6 ganu a chyu jo.
5. Bat shagu sha bang la ai shan kungkyin 0.5 ko n mai lai, shan hte galo ai sha hpa hpe koi gam.
6. La ni shani shagu lu ai chyaru hke 30 n mai jan, num ni hke 15 n mai jan.
7. Myu magup lamlo namlap simai hte namsi namso lo lo sha.
8. Shani sha bang la ai jum hke 6 ko n mai jan, yen ai sha hpa sharam sha.
9. N sha ra chyalu re hkum de wa ai bo sha hpa n sha, raitim ma hkum ten hta yeson sha ra ai.
10. Ginsa ana lu masha ni tsi tsi ai hpang laksan ninghkring ni a lusha matsun hkan, hkum hkrang shakyang shaja.


text:
Ya Aten Hta Yehowa Myit Ra Ai Hpe Kadai Ni Galaw Nga A Ta?
Yehowa Sakse Ni hpe mungkan ting hta mu lu ai. Anhte gaw amyu baw sang hte htunghking amyu myu kaw na rai ga ai. Dai zawn baw sang amyu myu kaw na masha ni hpe kahkyin gumdin hkra hpa gaw galaw ya a ta?
Karai Kasang Myit Ra Ai Lam Gaw Hpa Rai Ta?
Karai Kasang gaw shi a myit ra ai lam hpe, mungkan ting chyam bra shangun mayu ai. Dai myit ra ai lam gaw hpa rai ta? Ya aten hta kaga masha ni hpe kadai ni gaw, de a lam sharin ya nga a ta?
Yehowa Sakse Ni Gaw Kaning Re Masha Ni Ta?
Yehowa Sakse marai kade hpe nang chye a ta? Anhte a lam gara hpe nang teng sha chye ai kun?
Anhte Hpe Hpa Majaw Yehowa Sakse Ni Ngu Shaga A Ta?
Ndai mying hpe anhte hpa majaw hkam la ai lam masum hpe hti yu ga.
Chyum Laika Teng Man Ai Lam Gara Hku Bai Paw Pru Wa A Ta?
Ya aten hta Chyum Laika teng man ai lam hpe hkrak chye na da ai ngu, gara hku chye lu na ta?
Mungkan Nnan Ga Gale Chyum Laika Hpe Hpa Majaw Shapraw Ai Kun?
Ndai ga gale da ai Chyum Laika gaw hpa majaw laklai nga a ta?
Anhte Ni A Zuphpawng Kaw Na Nang Hpa Akyu Lu Na Ta?
Anhte ni gaw Chyum daw ni hpe hkaja na matu hte shada da n-gun jaw na matu arau hkrum zup ma ai. Nang hpe mung kabu gara hte hkap tau la ga ai.
Hkristan Shada Da Kanawn Mazum Ai Gaw Anhte Hpe Hpa Akyu Jaw A Ta?
Hkristan shada da kanawn mazum na matu Karai A Mungga gaw n-gun jaw ai. Dai hku kanawn mazum ai kaw na nang hpa akyu lu la na lam hpe hti yu ga.
Anhte A Zuphpawng Hpe Gara Hku Galaw Ai Kun?
Ahhte a zuphpawng ni hta hpa ni sharin ya ai hpe nang chye mayu ai kun? Grai kaja ai Chyum Laika hpaji hpe nang lu la na re.
Zuphpawng Sa Ai Shaloi Anhte Hpa Majaw San San Seng Seng Bu Hpun Ai Kun?
Anhte bu hpung ai lam gaw Karai Kasang a matu a hkyak ai kun? Anhte bu hpun ai lam hte seng nna, gara Chyum Laika tara ni gaw lam matsun ya ai hpe yu u.
Zuphpawng Ni A Matu Gara Hku Shajin Ai Gaw Kaja Htum Rai Ta?
Zuphpawng a matu tau hkrau shajin da yang akyu kaba lu la na re.
Dinghku Nawku Ngu Ai Gaw Hpa Rai Ta?
Karai Kasang hte grau hku hkau ni htep wa nna, nta masha shada da mung grau hku hkau wa na matu ndai lamang gaw gara hku karum ya lu ai hpe tam yu u.
Zuphpawng Kaba Ni Hpe Anhte Hpa Majaw Lung Ai Kun?
Shaning shagu zuphpawng kaba masum a matu anhte hkrum zup ma ai. Dai hku hkrum zup ai kaw na nang hpa akyu lu la na ta?
Anhte A Hkaw Tsun Bungli Hpe Gara Hku Hkyen Lajang Nna Galaw Nga Ai Kun?
Yesu mungkan ntsa hta nga ai shaloi galaw wa ai kasi hpe anhte hkan shatup ga ai. Dai hku hkaw tsun na matu ladat nkau mi gaw hpa ni ta?
Lam Woi Ningshawng Ngu Ai Gaw Hpa Rai Ta?
Yehowa Sakse nkau mi gaw, hkaw tsun bungli hta shata mi hkying hkum 30, 50, shing nrai dai hta grau shang lawm ma ai. Shanhte hpe hpa gaw shadut ya a ta?
Lam Woi Ningshawng Ni A Matu Hpa Jawng Ni Hkyen Lajang Da Ai Kun?
Hkaw tsun bungli hta, aten tup shang lawm ai ni a matu, gara laksan shaman ya ai lam, hkyen lajang da ya a ta?
Myitsu Salang Ni Gaw Hpung Hpe Gara Hku Madi Shadaw Ya A Ta?
Myitsu salang ni gaw, wenyi lam hta hkung hpan nna hpung hpe woi awn ai ni re. Shanhte hpung hpe gara hku madi shadaw ya a ta?
Magam Tau Ni Gaw Hpa Lit Ni Hpe Gun Hpai A Ta?
Magam tau ni gaw hpung bungli ni atsawm sha matut galaw lu hkra karum ya ai. Shanhte galaw ai bungli ni gaw zuphpawng lung ai ni hpe, gara hku akyu jaw ai lam hkaja yu u.
Hpung Kawan Salang Ni Gaw Anhte Hpe Gara Hku Karum Ya A Ta?
Hpung kawan salang ni, hpung ni hpang de kawan ai a yaw shada lam gaw hpa rai ta? Shanhte kawan ai kaw na anhte hpa akyu lu la mai a ta?
Jamjau Hkrum Nga Ai Ni Hpe Anhte Gara Hku Karum Ya Ai Kun?
Tsin-yam tsindam hkrum ai shaloi, ra ai arai hte hpawn wenyi lam hta n-gun jaw ai. Gara lam ni hte kun?
Sadi Dung Ai Hte Myitsu Ai Mayam Gaw Kadai Rai Ta?
Yesu gaw aten du wenyi shat jaw sha na matu mayam hpe aya tang da na nga nna ga sadi jaw da ai. Dai hpe gara hku galaw nga a ta?
Ya Aten Hta Uphkang Hpung Gaw Hpa Ni Galaw Nga A Ta?
Tsa ban langai na hpung kaji langai hta, asak kaba ai salang ni hte kasa ni gaw, Hkristan hpung a matu uphkang hpung hku nna amu gun ai. Ya aten hta mung gara hku galaw nga a ta?
Behtela Ngu Ai Gaw Hpa Rai Ta?
Behtela gaw grai ahkyak ai magam bungli ni hpe galaw ai laksan shara re. Dai hta kadai ni magam gun nga ai hpe hti yu u.
Ginjaw Garan Rung Hta Hpa Ni Galaw A Ta?
Anhte a ginjaw garan rung shagu hta sa chyai na matu, manam ni hpe saw shaga ga ai. Nang hpe mung saw shaga ai.
Anhte Ni A Laili Laika Ni Hpe Gara Hku Ka Lajang Nna Ga Gale A Ta?
Anhte ni gaw ga amyu baw 700 daram hte laili laika ni hpe ga gale nga ai. Hpa majaw ndai daram shakut nna galaw nga ai kun?
Anhte A Mungkan Grup Magam Bungli A Matu Alu Gumhpraw Hpe Gara Hku Lu A Ta?
Alu gumhpraw bang ai lam hta anhte a uhpung uhpawng gaw, kaga hpung ni hte gara hku shai a ta?
Nawku Htingnu Ni Hpe Hpa Majaw Gawgap A Ta? Gara Hku Gawgap A Ta?
Yehowa Sakse ni a nawku ai shara ni hpe hpa majaw Nawku Htingnu ngu shaga a ta? Ndai tsawm htap ai Nawku Htingnu ni gaw anhte a hpung hpe gara hku karum ya ai lam hpe hkaja yu u.
Nawku Htingnu Hpe Gram Lajang Ai Hta Anhte Gara Hku Karum Ai Kun?
Atsawm sha jasan jaseng da ai Nawku Htingnu gaw Karai Kasang hpe shakawn shagrau lu ai. Buga Nawku Htingnu hpe lanu lahku na matu gara lamang ni nga a ta?
Nawku Htingnu Laika Dum Gaw Anhte Hpe Gara Hku Akyu Jaw A Ta?
Na a Chyum Laika machye machyang rawt jat wa na matu tam sawk sagawn ai lam nkau hpe galaw mayu ai kun? Nawku Htingnu hta nga ai laika dum hpe jailang mai ai.
Anhte A Website Hta Hpa Ni Mu Lu Na Kun?
Anhte hte anhte a makam masham lam hpe nang grau nna hkaja mai nna nang chye mayu ai Chyum Laika gasan ni a mahtai hpe mung lu mai ai.
Yehowa Myit Ra Ai Lam Hpe Nang Galaw Na Kun?
Yehowa Karai Kasang gaw nang hpe teng sha tsawra ai. Na a prat hkrun lam shagu hta Karai Kasang myit ra ai hpe galaw mayu ai ngu nang gara hku madun dan mai na ta?


text:
Hpyen Gumra Leng Hte Janmau Gaw Nang Hpe Makawp Maga Na
“Nanhte a Karai Kasang Yehowa a nsen hpe, atsawm sha madat myit yang gaw, ndai lam byin na ra ai.”—ZEHKARIA 6:15.
Mahkawn: 61, 22
1, 2. Zehkaria a sanit lang na shingran jahtum hta Yuda masha ni a masa gara hku re ai kun?
ZEHKARIA a sanit lang na shingran jahtum hta, dai hte seng nna shi hta myit na lam ni grai law hkra nga ai. N hkru ai masha ni hpe ari jaw na ngu ai Yehowa a ga sadi gaw, shi hpe makam masham ngang kang hkra galaw ya ai. Raitim, hpa mung n galai shai shi ai. Masha law law gaw, n hkru ai amu ni, n ding man ai amu ni hpe naw galaw nga ma ai. Yerusalem hta nawku htingnu bai gawgap ai lam mung tsep kawp n ngut kre shi ai. Yuda masha ni gaw, Yehowa jaw da ai amu bungli hpe hpa majaw alawan kau da ma ai kun? Shanhte a prat grau kaja hkra galaw na matu Yerusalem de bai wa ai kun?
2 Yerusalem de bai wa ai Yuda masha ni gaw, Yehowa hpe nawku dawjau ai ni rai ma ai hpe Zehkaria chye ai. Shanhte gaw Babelon kaw na hpaga bungli ni hte nta ni hpe kau da na matu “tinang a wenyi hta Karai Kasang a shamu shamawt hkrum ai” ni rai ma ai. (Ezra 1:2, 3, 5) Shanhte ngam da ai shara hpe atsawm chye tim, shanhte htawt na shara hpe gaw masha law malawng n mu ga shi ai. Yuda masha ni a matu, Yehowa a nawku htingnu bai gawgap ai gaw grai ahkyak ai. Shanhte gaw deng 1,000 (1,600 km) daram tsan nna shoihpa nga ai, grai yak ai hkrun lam hkawm sa na matu sharawng awng ma ai.
3, 4. Bai wa ai Yuda masha ni hta hpa ninghkap ai lam ni hkrum ai kun?
3 Babelon kaw nna Yerusalem de sa ai hkrun lam galu hpe myit yu ga. Shanhte a nta nnan hte seng nna tsun jahta na matu hte myit na matu aten law law nga ai. Asak kaba ai ni gaw, grai tsawm htap lai wa sai Yerusalem mare hte nawku htingnu a lam shanhte hpe tsun dan ai. (Ezra 3:12) Nang gaw shanhte hte arau bu hkawm nga ai nga yang, Yerusalem hpe shawng nnan mu yang, gara hku hkamsha na kun? Htenza nga ai nta ni hta sumwum ni ka-up nga ai. Mare bunghku ni mung daw nga ai. Moi aten hta nga wa ai chyinghka ni, langchyi ni hta grai kaba ai hku ni waw nga ai. Dai ni hpe nang mu yang yawn hkyen na re. Daw nga ai bunghku ni hpe Babelon kaw na grai kaba nna ngang ai bunghku ni hte shingdaw hkrup na re. Raitim, Yuda masha ni gaw myit n daw ai. Hpa majaw kun? Shanhte hkrun lam galu hkawm nga ai laman, Yehowa gaw shanhte hpe karum ya nna makawp maga ya wa ai majaw re. Yerusalem de shanhte du ai shaloi, nawku htingnu hta tawn hkungri langai galaw nna shani shagu Yehowa hpe shagu hkungga nawng ma ai. (Ezra 3:1, 2) Shanhte gaw sharawng awng let bungli galaw na matu jin jin rai nga ai. Shanhte hta myit daw ai lam hpa mung n nga ai zawn rai nga ai.
4 Nawku htingnu bai gawgap ai laman, Yuda masha ni gaw shanhte a mare ni hte nta ni hpe mung bai gawgap ra ai. Shanhte gaw hkai lu hkai sha nna mung dinghku hpe malu masha madi shadaw ya ra ai. (Ezra 2:70) Shanhte galaw ra ai bungli gaw grai law ai zawn re. Kade n na yang, shanhte a hpyen ni sa wa nna jahkring na matu shakut ma ai. Ninghkap ai lam gaw 15 ning na wa ai majaw, Yuda masha ni gaw a ngwi ngwi myit daw myit hten wa ma ai. (Ezra 4:1-5) Kaga ninghkap ai lam gaw, B.C. 522 hta Persi hkawhkam gaw Yerusalem na gawgap ai lam yawng hpe jahkring kau na matu tsun wa ai re. Dai majaw, mare gaw galoi mung bai n gawgap lu na zawn re.—Ezra 4:21-24.
5. Yehowa gaw shi a masha ni hpe gara hku karum ya ai kun?
5 Yehowa gaw shi a masha ni nden marai hte n-gun atsam ra ai hpe chye ai. Yehowa gaw shi a masha ni hpe tsawra ai lam, shi hpe nawku dawjau na matu shakut nga ai hpe chyeju dum ai lam, shanhte kam na matu Zehkaria hpe hpang jahtum shingran jaw ai. Yehowa gaw shi jaw da lit hpe bai wa galaw yang, shanhte hpe makawp maga ya na nga nna ga sadi jaw ai. Nawku htingnu bai gawgap ai lam hte seng nna, Yehowa ndai hku tsun ai: “Nanhte a Karai Kasang Yehowa a nsen hpe, atsawm sha madat myit yang gaw, ndai lam byin na ra ai.”—Zehkaria 6:15.
Atsam Nga Ai Lamu Kasa Dap
6. (a) Zehkaria a matsat lang na shingran gaw gara hku nnan hpang ai kun? (Ndai sumhpa shawng na sumla hpe yu u.) (b) Gumra ni gaw hpa majaw nsam n bung ai kun?
6 Matsat lang hte hpang jahtum na Zehkaria a shingran gaw, shanhte yawng hpe grau nna makam masham shangang shakang ya na re. (Zehkaria 6:1-3 hpe hti u.) Zehkaria mu wa ai lam hpe shingran yu ga. Magri “bum lahkawng a lapran na” gumra ni gaw hpyen gumra leng mali hpe garawt sa wa ma ai. Gumra ni gaw nsam n bung ma ai majaw, jawn ai ni hpe garan ginhka lu na matu loi ai. Zehkaria ndai hku san ai: “Ndai ni hpa rai ta?” (Zehkaria 6:4) Dai shingran gaw anhte hpe akyu shabyin lu ai majaw anhte mung chye mayu ga ai.
7, 8. (a) Bum lahkawng gaw hpa hpe malai hku nna tsun ai kun? (b) Bum ni gaw hpa majaw magri hte galaw da ai kun?
7 Chyum Laika hta, bum ni gaw mungdan ni (sh) asuya ni hpe malai hku nna tsun ai. Zehkaria mu wa ai bum ni gaw, Daniela myihtoi ga hta lawm ai bum lahkawng hte bung ai. Dai bum ni kaw na langai gaw, Yehowa a ninggawn tawa, htani htana uphkang ai lam hte kaga langai gaw Meshia Mungdan hta Yesu gaw Hkawhkam hku nna uphkang na hpe tsun ai. (Daniela 2:35, 45) 1914 hta, Yesu Hkawhkam byin wa ai shaloi, dai bum lahkawng yan gaw a grin wa nna, mungkan a matu Karai Kasang a yaw shada lam hpring tsup ai shara hta laksan daw hku nna lawm ai.
Yehowa gaw shi a masha ni hpe makawp maga na hte shangang shakang ya na matu lamu kasa ni hpe akyu jashawn nga
8 Bum ni gaw hpa majaw magri hte galaw da ai kun? Magri gaw grai manu dan nna kabrim ai nhprang sut rai re. Dai majaw, Yehowa gaw Israela ni hpe nawku sum gawgap ai hte Yerusalem hta nawku htingnu gawgap ai hta magri hpe jailang na matu tsun wa ai. (Pru Mat 27:1-3; 1 Hkawhkam 7:13-16) Dai bum ni hpe magri hte galaw da ai lachyum gaw, Yehowa a ninggawn tawa awmdawm ahkang hte Meshia Mungdan a grai kaja ai atsam ningja hpe madun dan ai re. Dai mungdan gaw masha ni hpe simsa lam hkam sha shangun nna, shaman chyeju law law jaw na re.
9. Hpyen gumra leng ni hpe jawn ai ni gaw kadai ni rai kun? Shanhte a lit gaw hpa rai kun?
9 Hpyen gumra leng hte dai hpe jawn ai ni gaw hpa hpe tsun ai kun? Jawn ai ni gaw lamu kasa ni rai nna, n bung ai lamu kasa uhpung mai byin ai. (Zehkaria 6:5-8 hpe hti u.) Shanhte gaw “ginding aga ting a Madu a man” kaw na pru wa nna laksan lit lu da ai. Lamu kasa ni gaw “dingdung mung” Babelon hta nga ai Karai Kasang a masha ni hpe makawp maga na matu shangun dat hkrum ai ni re. Dai shingran hku nna, Babelon a mayam galoi mung bai byin na n re ai lam Yehowa gaw shi a masha ni hpe chye shangun ai. Zehkaria prat hta, nawku htingnu gawgap ai ni kade daram shalan shabran lam lu na hpe shingran yu u. Hpyen ni gaw shanhte hpe n jahkring lu ai lam shanhte chye ma ai.
10. Hpyen gumra leng hte dai hpe jawn ai ni hte seng ai Zehkaria a shingran gaw anhte hpe gara hku karum ya ai kun?
10 Dai ni aten hta, Yehowa gaw shi a masha ni hpe shangang shakang na hte makawp maga na matu lamu kasa ni hpe matut akyu jashawn nga ai. (Malahki 3:6; Hebre 1:7, 14) 1919 kaw nna, Yehowa a masha ni gaw, ga shadawn Galu Kaba Ai Babelon kaw na lawt wa ma ai. Shanhte a hpyen ni gaw, teng man ai nawku dawjau lam rawt jat ai hte galu kaba ai hpe jahkring na matu shakut nga ai. (Shingran 18:4) Raitim, shanhte jahkring kau lu na n re. Hpa majaw nga yang, lamu kasa ni gaw Yehowa a uhpung hpe makawp maga da ya ai majaw re. Yehowa a masha ni gaw, shut shai ai nawku htung hta galoi mung bai du sana n re majaw, anhte dai hpe n hkrit ai. (Shakawn 34:7) Anhte gaw Yehowa hpe nawku dawjau ai hta amu law nga ai majaw matut nna ngwi pyaw lu ai. Bum lahkawng hku nna, anhte hpe makawp maga ya ai shim lum lam lu shangun ai hpe Zehkaria a shingran hku nna anhte chye lu ai.
11. Karai Kasang a masha ni hpe gasat na lam hpe anhte hpa majaw n hkrit ra ai kun?
11 Kade n na yang, Satan mungkan hpe uphkang ai ni gaw Karai Kasang a masha ni hpe jahten na matu rau sa wa na re. (Ezekela 38:2, 10-12; Daniela 11:40, 44, 45; Shingran 19:19) Ezekela shingran hta, uphkang ai ni gaw summwi zawn mungkan hpe ka-up nga ai hpe mu lu ai. Shanhte gaw gumra ni hpe jawn nna Karai Kasang a masha ni hpe gasat na matu grai masin pawt let sa wa ai. (Ezekela 38:15, 16) * Shanhte hpe anhte hkrit ra ai kun? N hkrit ra ai. Anhte maga hta Yehowa a hpyen dap nga ai. Ru tsang kaba laman, Yehowa a lamu kasa ni gaw shi a masha ni hpe makawp maga ya nna, Yehowa a uphkang ai lam hpe ninghkap ai ni yawng hpe jahten kau na re. (2 Htesaloni 1:6-8) Dai shani hta hpa byin na kun? Yehowa a sumsing lamu na hpyen dap hpe kadai gaw woi awn na kun?
Yehowa Gaw Shi A Hkawhkam Hte Hkinjawng Hpe Janmau Gup Ya
12, 13. (a) Yehowa gaw Zehkaria hpe hpa galaw na matu tsun wa ai kun? (b) Makrung gaw Yesu Hkristu re ai hpe anhte gara hku chye lu ai kun?
12 Zehkaria langai sha dai shingran matsat hpe mu wa ai. Raitim, Karai Kasang a nawku htingnu bai gawgap ai ni mu nna n-gun lu la na lam hpe shi galaw dan wa ai. (Zehkaria 6:9-12 hpe hti u.) Heldai, Tobiya hte Yedala ni Babelon kaw nna du wa ai. Yehowa gaw Zehkaria hpe, dai la masum kaw nna aja hte gumhpraw hpe lahkawn la nna “janmau” langai galaw na matu tsun ai. (Zehkaria 6:11) Dai janmau gaw, Yuda amyu lakung kaw nna Dawi a aru arat re ai mung agyi Zerubabela a matu kun? N re. Yehowa gaw janmau hpe Hkinjawng Agyi Yoshua a baw hta shagup na matu Zehkaria hpe tsun ai. Dai gaw, yu nga ai ni hpe mau mat shangun ai.
13 Hkinjawng Agyi Yoshua hpe janmau gup ya ai majaw shi hkawhkam byin mat ai kun? N re. Yoshua gaw Dawi a aru arat n re. Dai majaw, hkawhkam byin na matu atsam n hpring ai. Dai janmau gup ai lam gaw, htani htana hkawhkam hte hkinjawng wa hta byin wa na htawm hpang lam hpe hkrang madun nga ai. Shi hpe Makrung ngu nna mung shaga ai. Chyum Laika hta, dai Makrung gaw Yesu Hkristu re nga nna tsun da ai.—Esaia 11:1; Mahte 2:23. *
14. Hkawhkam hte Hkinjawng Agyi hku nna, Yesu hpa galaw na kun?
14 Yesu gaw Hkawhkam hte Hkinjawng Agyi lahkawng yan re. Shi gaw, Yehowa a lamu kasa dap hpe woi awn nga ai. N hkru ai mungkan hta Karai Kasang a masha ni shim lum ai lam hkam sha lu hkra shakut galaw nga ai. (Yeremia 23:5, 6) Kade n na yang Hkristu gaw, Yehowa a masha ni hpe makawp maga ya ai hte Karai Kasang a uphkang ai lam hpe madi shadaw ya ai hku nna mungdan ni hpe awng dang kau sana re. (Shingran 17:12-14; 19:11, 14, 15) Raitim, dai shani n du shi yang, Yesu (sh) Makrung gaw kaba la ai amu hpe galaw na re.
Shi Gaw Nawku Htingnu Hpe Gawgap Na
15, 16. (a) Karai Kasang a masha ni gaw gara hku gram lajang ai hte jasan jaseng hkrum nga ai kun? Kadai galaw ya nga ai kun? (b) Shaning hkying mi Hkristu uphkang ngut ai hpang ginding aga gaw gara hku byin nga na kun?
15 Hkawhkam hte Hkinjawng Agyi hku nna, Yesu gaw “Yehowa a naw ku Htingnu hpe gaw da” na matu lit ap hkrum wa ai. (Zehkaria 6:13 hpe hti u.) 1919 hta, shut shai ai nawku htung re ai Galu Kaba ai Babelon a shingkang ka-up ai kaw nna, Karai Kasang a masha ni lawt lu hkra galaw nna dai gawgap ai amu hpe hpang wa ai. Yesu gaw sadi dung ai hte myitsu ai mayam hpe lit jaw ai hku nna nawku hpung hpe gram lajang wa ai. Namman chya hkrum ai hpunau hpung gaw, ahkyak ai bungli re ai mungkan ga na wenyi nawku htingnu gawgap ai hpe lam matsun ya ai. (Mahte 24:45) Yesu mung Karai Kasang a masha ni hpe jasan jaseng ya nna, san seng ai hku nawku dawjau lu na matu karum ya na re.—Malahki 3:1-3.
16 Yesu hte shi hpang hkan ai 144,000 gaw hkawhkam hte hkinjawng ni hku nna shaning hkying mi uphkang na re. Dai shaloi, shanhte gaw sadi dung ai masha ni hpe hkum tsup ai ni byin wa na matu karum ya na re. Dai hkawhkam ni hte hkinjawng ni gaw ndai amu galaw ngut ai hpang, mungkan hta Yehowa hpe teng man ai hku nawku ai masha ni sha ngam sana re. Hpang jahtum hta, teng man ai nawku dawjau lam bai lu la na re.
Gawgap Bungli Hta Jawm Galaw U
17. Yuda masha ni hpe hpang de Yehowa jaw ai lam gaw shanhte hpe hpa n-gun lu shangun ai kun? Shi a shiga gaw shanhte hpe gara hku akyu shabyin lu ai kun?
17 Zehkaria a shiga gaw dai aten na Yuda masha ni hpe gara hku akyu shabyin lu ai kun? Yehowa gaw shanhte hpe karum na hte makawp maga ya na matu ga sadi jaw da ai. Dai majaw shanhte gaw nawku htingnu hpe ngut kre lu ai. Dai ga sadi gaw shanhte hpe myit mada lam jaw ai. Raitim, shanhte gaw masha kachyi mi hte amu law law hpe gara hku lu galaw na kun, nga nna myit nga na re. Dai majaw, Zehkaria gaw shanhte hpe ntsen ai myit ni, hkrit ai myit ni n nga na matu tsun ai. Heldai, Tobiya hte Yedala zawn re ai masha ni gaw shanhte hpe sa karum ma ai. Kaga masha law law mung “Yehowa naw ku Htingnu hpe, gaw da karum na” matu sa wa na ngu Yehowa tsun ai. (Zehkaria 6:15 hpe hti u.) Yuda masha ni gaw, shanhte a bungli hpe Yehowa karum na ngu kam ma ai. Persi hkawhkam gaw, dai bungli hpe tara shang pat shingdang tim, shanhte gaw nden marai hte nawku htingnu hpe bai gawgap ai. Dai gaw shanhte a matu bum langai pat shingdang nga ai hte bung tim, Yehowa gaw kade n na yang, dai hpe yeng seng kau na re. Hpang jahtum hta, nawku htingnu gaw Hkristu n shangai shi ai shaning 515 hta ngut kre mat ai. (Ezra 6:22; Zehkaria 4:6, 7) Yehowa a dai ga ni gaw, dai ni aten hta byin nga ai grau kaba ai lam langai hpe mung madun dan ai.
18. Dai ni aten hta, Zehkaria 6:15 gaw gara hku hpring tsup nga ai kun?
18 Dai ni aten hta, Yehowa hpe wan hku law ai masha ni nawku dawjau nga ma ai. Shanhte gaw shi hpe manu dan ai “sut gan” re ai ahkying, n-gun atsam hte arung arai ni hpe jaw ai hta kabu gara ai myit nga ai. Dai lam hku nna, shanhte gaw Yehowa a grau htum ai wenyi nawku htingnu hpe madi shadaw ya nga ai. (Ga Shagawp 3:9) Yehowa gaw anhte sadi dung let madi shadaw ai hpe manu shadan ai lam kam mai ai. Heldai, Tobiya hte Yedala ni gaw, gumhpraw hte aja la sa nna dai hpe Zehkaria gaw janmau langai galaw ai lam hpe myit dum u. Janmau gaw, teng man ai nawku dawjau lam a matu shanhte sak jaw ai “masat dingsat” re. (Zehkaria 6:14) Yehowa gaw anhte galaw ai amu hte shi hpe madun ai anhte a tsawra myit hpe galoi mung n malap na re.—Hebre 6:10.
Ngang kang ai, shim lum ai, htani htana a grin nga ai uhpung hta nga lu ai majaw anhte grai kabu
19. Zehkaria a shingran gaw anhte hpe gara hku akyu shabyin lu ai kun?
19 Ndai jahtum nhtoi hta, Yehowa a masha ni gaw grau kaba ai amu bungli hpe galaw lu na re. Yehowa a shaman chyeju hte Hkristu woi awn ai majaw, dai lam byin lu na re. Ngang kang ai, shim lum ai, htani htana a grin nga ai uhpung hta nga lu ai majaw anhte grai kabu ai. Yehowa a yaw shada lam re ai san seng ai nawku dawjau lam teng sha byin wa na hpe anhte chye ai. Dai majaw, Yehowa a masha ni a lapran, na a shara hpe manu shadan nna, na a “Karai Kasang Yehowa a nsen hpe, atsawm sha madat” u. Anhte a Hkawhkam hte Hkinjawng Agyi, lamu kasa ni hku nna nang hpe makawp maga na re. Teng man ai nawku dawjau lam hpe madi shadaw na matu galaw lu ai lam yawng hpe galaw u. Ndai mungkan hpe jahten kau ai shaloi, Yehowa gaw nang hpe hkye la nna htani htana asak jaw na re.
^ စာပိုဒ်၊ 11 Grau nna chye mayu yang, Sin Langchyi (BU), May 15, 2015, laika man 27-28 hta na “Laika Hti Ai Ni Hpang De Na Ga San” hta yu u.
^ စာပိုဒ်၊ 13 “Nazere wa” ngu ai ga si gaw Hebre ga si “makrung” kaw nna yu hkrat wa ai re.


text:
Wasarabyin Francis a Labau Kadun
Wa Sarabyin Francis gaw, Catholic nawku hpung a (266) ngu na Kasa Petru a gawng malai tai nga ai, Sagurem, Wa Sarabyin mung rai nga ai. Shi gaw, Artentina myo rai nna, Kawa Maria Jose Bergoglio hte kanu Regina Maria Sivori yen kaw nna, 1936 ning, December shata (17) Ya shani, Argentina mungdan, Buenos Aires ngu ai shara hta shangai chyinghkai wa ai rai nga ai. Shi a mying gaw, Jorge Mario Bergoglio rai nga ai. Kanu yan kawa gaw, Italia bu htawt hkawm masha rai nna, Argetina mungdan hta sa du shanu machyu nga ai lam rai nga ai. Wa Sarabyin shannau ni gaw, marai (5) rai nna, la kasha masum, hte numsha lahkawng rai nga ai. Ndai zawn rai, Kanu yan Kawa a shingnip npu hta nga let, mungkan hpaji ni hpe sharin hkaja la ngut nna, 1958 ning, March shata 11, shi a asak (21) ning jan hta, the society of Jesuit ngu ai, Jau Wuhpung de shang let, Karai hpaji ni hpe sharin hkam la hpang wa sai. Dai hpang chile mungdan kaw e shingyim wuhpung wuhpawng hte htunghking lam yan hte seng ai hpaji ningli hpe sa sharin hkaja la ai ngu ai hpang, Argentina mungdan de bai nhtang wa ai. 1960 ning, March shata 12 ya shani gaw, poverty, chastity and obedience ngu ai, matsan mayan ai, san seng ai hte madat mara ai ngu ai shawng ningnan na ga sadi hpe hkamla sai rai nga ai. Dai hpang, 1963 ning hta, Philosophy ngu ai myit sawn hpaji janmau hpe Colegio de San José ngu ai College kaw na hkamla lu sai. Dai hpang 1964 hte 65 hta gaw, Immaculate Conception ngu ai College hta myit sawn hpaji sharin Sara magam gun lai wa ai. 1966 ning hta gaw, dai hpaji hpe sha, Bunno Aires na, Colegio Del Salvatore ngu ai jawng hta myitsawn hpaji hpe sha sharin ya lai wa sai.
1967-70 du hkra gaw, mi shi myit sawn hpaji sharin hkaja la ai, College rau bga aum Colegio de San José ngu ai kaw sha, Theology ngu ai chyum hpaji hte seng ai lam hpe janmau gup la lu sai rai nga ai. Ndai zawn rai nna, mungkan hpaji hte karai hpaji ni hpe sharin hkaja la nga let, 1969 ning December shata 13 ya shani gaw, Wasaradaw kaba Ramon Jose Castellano a lata hta jau tai aya hpe hkamla sai rai nga ai. Dai hpang, 1970 hte 71 ning hta, Spain mungdan na, University of Acala de Henares ngu ai dakkasu hta, matut hpaji sharin hkamla lai wa sai. 1973 ning, April 22 ya shani hta final profession ngu ai, Jesuiuts jau wuhpung a hpang jahtum ngu na ga sadi hpe hkam la lai wa sai rai nga ai. Dai hpang Argentina mungdan de bai nhtang wa let, Myit tsawn hpaji hte chyum dakksu hta lithkam Jau hku nna magam gun lai wa sai. Ndai zawn, magam gun nga yang, 1973, july 31 ya shani hta, Argentina mungdan, Jesuits jau wuhpung a lithkam Jau kaba magam lit hpe shatsam hkrum let, 6 ning tup magam gun lai wa sai rai nga ai. Dai magam gun ngut ai hpang, Colegio De san Jose ngu ai Collage hta, 1980-86 ning du hkra, lithkam jau magam hpe bai shatsam hkrum lai wa ai. Ndai zawn rai nna, Wasabyin shi a magam bungli shagu hta kang ka let shakut shaja ai lam ni hpe mu lu ai majaw, Buenos Aires a Saradaw Kaba Cardinal Antonio Quarracino kaw nna, shi a magam hta shaga la let, shi hte rau nawku hpung a magam ni hpe shakut nga sai rai nga ai.
Dai zawn rai nna, 1992, May shata 20 ya shani gaw, ya Madu hta ban sa yup pyaw mat wa sai rai nga ai, San pra ai Wa Sarabyin Yawhan Paulu (II) kaw nna, shi hpe Auca a Saradaw hte Bouenos Aires ningtau saradaw aya hpe jaw ya sai rai nga ai. May shata 20 ya shani hta e, shi a Saradaw ting nyang ap ai lamang hpe Saradaw jawng hta sha Cardinal kawn ap jaw ya sai rai nga ai. Ya na zawn, sagurem lit magam hpe gun hpai shakut nga let, Carinal Quarracino nnga mat ai hpang, 1998 ning, feb 28 ya shani hta, Buenos Aires a ginwang up Saradaw kaba lit magam hpe gun hpai sai rai nga ai. Ndai zawn rai nna, ginwang up Sagurem lit magam gun hpai ai (3) na ai hpang, ya nnga mat wa sai, San Pra ai Wa Sarabyin Yawhan Paulu (2) kaw nna, shi hpe, Cardinal aya bai dang dat sai rai nga ai. Shi a nhkring nsa sasana magam lam hta shakut shaja ai, wenyi lam yan hta n gun dat ai lam ni a majaw, shi a lam gaw, Latin America dan hta kajai gumhkawng wa sai. Ndai zawn, 2002 ning kalang hte 2008 ning hta, kalang numdaw bai Argentina Saradaw wuhpung a ningbaw lata dang da hkrum sai. Anhte yawng chye chyalu rai nga sai, lai wa sai 2005 ning, San pra ai Wa Sarabyin Yawhan Paulu (2) nnga mat ai hpang, Wasarabyin Benedict XVI hpe, Sarabyin lata dang ai shaloi mung, sa dung shang lawm lai wa sai rai nga ai.
Wa Sarabyin shi a buga rai nga ai, Boeno Arise a lithkam Sagumrem magam hpe gun hpai nga ai ten, Jau ni hte yu maya hpung masha ni, lata gindun nna, nawku hpung a magam lam hta shakut shaja ai, matsan jam jau hkrum ai ni hpe myit du, myit shalawm let, shanhte hpe lakawn lanawn ai magam hpe n gun shadat ai, hpung masha ni hte ahkum dinglum ni ni htep htep rai nna, woi awn lakawn lai wa sai rai nga ai. Shi a labau laika ni hta hti yu yang, dai shi a Saradaw ginwang hkan na Nawku hpung masha ni, shi a jawngma manang ni, hku hkau ai manaw manang ni a hkamsha lam hte shi a ntsa mu mda ai lam ni hpe hpaw tsun dan ai lam ni mu lu nga ai.. dai lam ni gaw… Wa Sarabyin gaw, kadai hpe mung hku hku hkau hkau maren mara tsun shaga chye ai, shi gaw, ting kyeng mawdaw, Taxi n jawn ai, mungchying sha ni jawn ai mawdaw kaba ni sha jawn ai, dai majaw, mung chying sha ni a sak hkrung nga pra lam hpe grau chye na hkam sha ya lu ai nga ai. Shi a manang ni tsun da ai hta gaw, shi gaw, grai sumnung shingdi ai hte sak hkrung hkawmsa ai wa re nga da ai.
Ndai zawn rai nna, shi a Saradaw ginwang na hpung masha ni a matu, grai kam hpa shara, rai nga ai ten, 2013 ning, Feb 28 ya shani, Wa Sarabyin Benedict XVI, Sarabyin lit magam kaw nna, hkringsa mat ai hpang, March 13, 2013 hta gaw, 1.2 Billion, Wan hkying mi jan re ai Catholic Nawku hpung hpe woi awn taw nga ai gaw, daini du hkra rai nga ai. Wasarabyin a mying gaw, Jorge Mario Bergoglio raitim, San francis Assii a mying hpe la let, shi zawn rai nna, maku grup yin shingra tara hpaw tsawra makawp maga ai, matsan mayan hkam, shagrit shanem let, nawku hpung a magam hpe woi awn na ngu ai yaw shada lam hte hpawn rai nna, Francis ngu myit la let, Sarabyin a lit magam hpe gun hpai ai rai nga ai. Bai nna, Wa Sarabyin a lak lai ai lam gaw, shi hpe Sarabyin lata dang da ngu ai hpang, San peter pa kaba hta ala nga ai, Mungdan shara shagu na du zup nga ai hpung masha ni hpe, shakram ai lam gaw, tsawra ai nawku hpunau ni yawng, ngwi pyaw ai shana de maga rai u ga ng anna shawng ahkum alum shakram lai wa ai rai nga ai.
Bai nna, Nawku hpung masha ni hpe tsun ai hta, Nawku hpung a htung tara nga ai hte maren, Wa Sarabyin Benedict hkringsa mat ai majaw, Sarabyin byin bai lata ra ai, dai majaw, nye a manang Cardinal ni hku nna, mungkan shara shagu na, Cardinal ni hpe shaga let, Sarabyin lata dang da lam ai galaw ai hte, anhte ndai kaw du zup nga ga ai. Nye a manang ni mung, ngai hpe ndai sagurem magam lit shatsam ai hte Karai Wa jaw ya ai lit magam rai sai majaw, ngai hkap la sai. Raitim, ya ngai nanhte Nuwa hpunau ni yawng hpe, rai n shaman shi yang, ngai hpe kyu hpyi ya marit ng anna, san peter pa kaba hta du hpawng nga ai hpung masha ni hpe hpyi lajin lai wa ai. Ndai lam gaw, grai shagrit shanem ai, Wa Sarabyin Francis a myit masa rai nga ai. Yan a zawn, Wa Sabyin lata la hkrum sai hpe na lu ai, Argentina mungchying sha ni a myit hta, tsun nma hkrai kabu ai lam ni anhte shiga ni hkan, shi a labau laika man ni hkan mu lu nga ga ai re. Wa Sarabyin tai wa ai hpang, shi a sagu hpung masha ni hpaw tsun ai hta, anhte a Saguremwa, Roma mungdan hta daju let, mungkan ting na saguhpung masha ni hpe woi awn hkawmsa ra sana re hpe kabu lawm ai raitim, anhte a makau na, saguremwa htawt mat wa ai majaw gaw, myit hta amyu mi nga gaw hkamsha ga ai nga nna tsun hpaw da nga ma ai re.
Dai zawn rai nna, Wa Sarabyin Francis gaw, hkringsa mat sai rai nga ai, Wa Sarabyin Benedict XVI a n ngut kre shi ai Nawku hpung a magam lit ni hpe matut gun hpai taw nga sai rai nga ai. Wa Sarabyin gaw, maga mi de, tsaw tsan ai mungdan hkan na hpung masha ni hpe mung, myit du let sa du gawan ai lam ni mung galaw lai wa sai rai nga ai. Shi hkaw dung nga ai, Vatican kaw nna, shinggan mungdan de hkawmsa ai hkrun lam ni hta.. Brazil mungdan Rio De Jeneiro kaw galaw ai mungkan ramma hpawng kaba de, 2013 ning July shata 22-29 du hkra sa du gawan lai wa sai rai nga ai.2014 ning hta gaw, Iserel, Jordan, palestine de, May shata 24-26, Dingda korea mungdan de August 14-18, Albnia de, Sep 21 ya hta sa du gawan lai wa sai. Bai Nov 25 ya shani mung, Pyintit mungdan de, Nov 28-30 ya shani du hkra gaw, Turkey mungdan de sa du gawan lai wa sai rai nga ai. Bai 2015 ninng, Jan 13-19 ya shani du hkra, srilanka de Philippines mungdan de sa du gawan lai wa sai. June shata 6 ya shani hta gaw, Bosnia hte herzegovia mungdan de. July 5-13 ya shani du hkra, Bolivia, Ecuador the Paraguay mungdan de, sep 19-27 du hkra, cuba the America mungdan de, nov 15-30 du hkra Kyena, Uganda hte cegral arican republic mungdan de sa du gawan lai w asai rai nga ai. Bai 2016 ning, Feb 12-18 du hkra gaw, Cuba hte Mexico mungdan de, april 16 ya shnai gaw, Greece mungdan de, June 24-26 du hkra gaw Amenia mungdan de, july 27-31 du hkra gaw, Polang mungdan de, Sep 30 – Oct 2 ya shani du hkra gaw, Georgia the azebijan mungdan de, Oct 31 the nov 1 ya shani hta, Sweden mungdan ni de sa du gawan lai wa sai rai nga ai. Bai daining lamang hta gaw, lai wa sai april 28-29 hta Egypt mungdan de, may 12-13 hta Portugal mungdan de, sep 6-10 du hkra gaw, Colombia mungdan de sa du galai wa sai rai nga ai. Ya anhte a Myanmar mungdan de gaw, du wa na, Nov 27-30 du hkra gaw, anhte Myanmar mungdan de sa du gawan na rai nna, Bangadesh mungdan de gaw, Nov 30 – nov praw 2 ya shani du hkra sa du gawan na rai nga ai.
Ka Lajang ai – Sara Joseph Maru La Nan
RVA Jinghpaw Nsen Shapoi Dap, Manila, Philippines.


text:
Jahpawt hkying matsat (8:00 am) kaw n-na hpang wa ai, shana de' daw hkying langai (1:00 pm) jan du hkra, gin sup baw hpan a myu myu hpe Kelab Aman K.L ngu ai ginsup pa hta shing jawng lai wa sai. N-dai poi hta, UNHCR kaw na masha kaba langai hte, NBC (USA) kaw na masha kaba langai mung sa du dung lawm let, Ma ni hpe kumhpa shagrau ai lam hta, shang lawm mat wa ai hpe mu lu ai. NGO hkan na, Volunteer marai shi (10) jan mung, n-dai ginsup poi byin tai wa lu na matu, salat she' grit grit rai, shang garum lai wa sai hku re.
N-dai ginsup lamang hta, KRC kawn woi awn let, Jinghpaw Ma ni hte shang shing jawng ai lam galaw lai wa saga ai. Ma ni hpe, uhpung mali garan let, a sak kaji kaba hku hkan n-na, shing jawng lai wa sai. N-dai hta, Num sha ni gaw Netball ginsup ai hta shang shing jawng n-htawm, La sha ni gaw Gaw Din(Football) ginsup ai hta shang shing jawng lawm lai wa sai.
A sak, shi sanit (17) ning n-pu na ni hpe KDO (A), a sak shi mali (14) ning n-pu na ni hpe KDO (B) hte (C), a sak shi (10) ning a n-pu na ni hpe KDO (D) ngu sha mying let, tsang hte' tsang shang shing jawng lai wa sai.
N-dai hta, KDO (A) ni hku n-na, First Runner Up Cup hpe lu la n-htawm, KDO (B) hte KDO (D) ni hku n-na gaw, Second Runner Up Cup hpe lu la mat wa ai hku re. Grai a rawng la hpa rai sai. Masha ni uhpung na, ginsup masha ni hpe yu dat ga nga jang, n-kau kau gaw "Wa Di(uncle)" ngu na zawn re pyi lawm ai.
KRC kawn lit la let, Jinghpaw Ma ni hpe, hpaji lam hta, rawt jat kung hpan galu gaba wa na matu , Setapak hte' Bukit Bintang kaw, laika sharing jawng lahkawng hpaw let, Ma ni hpe laika sharin a chying ya taw nga ga ai. N-dai ginsup poi hta, dai jawng kaw na, Ma ni mahkra ngu na daram shang lawm shing jawng lai mat wa sai hku re.
Grai pyaw ai myi man n-sam ni hte, salat she' grit, jan she' ja rai tim, n-dai ginsup poi hta a tsam htum hkra shakut shaja mat wa ai, Jinghpaw Ma ni hpe yu let, moi na, Ma prat de' pyi dum dum she' nga kau sai.
Ma ni shakut shaja ai a majaw, First Runner Up Cup langai, Second Runner Up Cup lahkawng hte' dum n-ta de' awng padang hte' wa saga ai rai...
KDO (A) U17 ni a, First Runner Up Cup
Masum ting, magawn la mat ga ai.
KDO (B) U14 ni mung, a tsam n-shayawm ai hku re.
Jahkring masha ni, KDO ni hkrai Cup la mat ai nga taw na tsang di, anhte gaw, n-dai sha la ya ai hku re.. :) (KDO
KDO (D) U10 ni sharawt dat sai, Second Runner Cup...
: Sumla ni grai naw nga ai. Matut mara(upload) ya mat wa na hku re.
Matsing


text:
Myen asuya hpyendap Dapnu (Tatma) 66 hpyenla ni gaw Lahta Sammung, Munggu ginra e mare kahtawng masha ni kaw nna lusha jarik mya sha nga ai gaw daini nhtoi bat mi jan sai lam, mare masha ni tsun ai.
N-gun 100 daram Dapnu 66 hpyen hpung gaw, Munggu hte Sak Hkung Hka lapran bum ga kahtawng ni de dap jahkrat nhtawm n-gu, jum majap kaw na hkawt mare masha ni gaw mya nga ai lam hpe ginra masha langai Jinghpaw Shiga Dap KNG de ndai zawn tsun ai.
“Hpyin Chyi Chyai ngu ai mare rai..Ta Dwi ngu ai mare dai hkan na rai nga ai shanhte nga manga yawng nta ting ting mashawp sha hkawm taw nga ai gaw… jum majap du hkra gat de n mari sha ai sha dai hkan e gayin…nga ai n-gu kaji kajaw ni yawng magawn na la sha taw nga ai.”
Dai ginra de September 22 ya shani Dapnu 66 ni du shang wa nna dai mare kaw hpyen hpung jahkrat let ya na zawn lusha jarik ni hpe kahtawng masha ni kaw mya lu mya sha taw nga ai re lam, mare masha ni tsun ai re.